Юздаги догларни кетказиш - DAVOLASH DAVOLASH\n01.05.2018 5 By Davolash.uz\nЮздаги догларни кетказиш ва йўқотиш усуллари, йўллари, уйда тайёрланадиган ниқоблар\nЮзнинг баъзи соҳаларидаги ёш билан боғлиқ ранг ўзгаришлари, сепкиллар, холлар пигментли доғлар деб аталади. Бу жараён организмда меланиннинг ортиқча ёки йетишмаслиги туфайли ривожланади. Кўпинча юздаги доғлар ёзда қуёшда тобланишдан сўнг пайдо бўлади. Юздаги доғларга қарши курашда ёрдам берадиган кўплаб фирмали ва халқона воситалар мавжуд. Буларни қуйидаги мақолада кўриб чиқамиз.\nТери турига, аллергик реакцияга ва саломатлик ҳолатига қараб, юздаги доғларни кетказишнинг мос усулини танлашдан олдин ўз организмингизни таҳлил қилишингиз керак. Терининг ранги учта бўёвчи моддага боғлиқ: меланин, каротин ва гемоглобин. Қайси пигмент асосий бўлганига қараб, пигментли доғлардан қутилиш усули аниқланади. Даволашни бошлашдан олдин мутахассислар билан маслаҳатлашиб, юздаги доғларнинг сабабини ва турини билиб олиш керак. Юздаги догларни кетказиш\nЮздаги пигментли доглар пайдо бўлиши сабаблари:\nТерининг ёш билан боғлиқ ўзгариши.\nМеханик жароҳатлар (депиляциядан кейин).\nЮздаги догларни кетказиш усуллари: ниқоблар, дамламалар, пилинглар\nКашнич азалдан фойдали хусусиятлари билан машҳур, масалан, оғиздан ноҳуш ҳидни йўқотиш, жинсий қувватни кучайтириш. Ушбу ўсимлик билан юздаги доғларни тез ва осон бартараф қилишингиз мумкин: кўзлар атрофида, пешона, бурун ва лабда. Ниқоб хоҳишга кўра кашничнинг (петрушка) пояси, барглари ёки илдизидан тайёрланади. Танланган тури ёғоч идишда яхшилаб бир хил бўтқа ҳосил бўлгунча езилади. Сўнгра ярим соатга юзга суртилади. Кейин сув билан ювиб ташланади ва юзга озиқлантирувчи крем суртилади.\nАсал ва кашничли оқартувчи восита\nАсоси юқоридаги ниқобда бўлгани каби, аммо аралашмага бир чой қошиқ асал қўшилади. Масаллиқларни яхшилаб аралаштиринг ва юзга, қўлларга ёки белга қўлланг. Худди шу восита юзидаги қора нуқталардан тез ва осонлик билан қутулишга ёрдам беради.\nҚуруқ юз терисини оқатириш\nЖуда икир-чикирли жараён. Юпқа, сезгир, қуруқ юз териси кимёвий муолажаларга тоқат қилмайди, шунинг учун бундай ҳолатда юздаги доғларни уй шароитида йўқотиш керак. Езилган кашнич бир ош қошиқ қаймоқ ёки ёғли сметанабилан аралаштирилади. Аралашма юзда 30 дақиқагача ушлаб турилади, сўнгра ювиб ташланади. Шу усул ёрдамида нозик тери соҳиблари юздаги ажинларга қарши курашишлари мумкин.\nЮздаги догларни кетказишнинг шарқона сири\nЯпониялик геишалар ҳар доим юзнинг енг нозик жилоси билан машҳур. Бунинг учун уларга ҳамма жойда кенг тарқалган мева — лимон ёрдам беради. Унинг пўстлоғи дамламаси билан белдаги енг тўқ доғларни, ҳомиладорликдаги стриалар (тери чўзилишлари), ҳатто жуда ноестетик невусларни ҳам кетказса бўлади. Битта лимон пўстлоғини ўртача оловда ярим соат қайнатиб, сўнгра салқин хонада қолдиринг. Доғли соҳани кунига уч марта лимонли сувда артиб туринг.\nКашнич ва лимон\nҚурутилган кашнич илдизини қайнатиб олинг, бир кун қоронғи жойда қолдиринг. Бу дамламани шундайлигича ҳам қўллаш мумкин, агар таъсирини кучайтиришни хоҳласангиз, битта лимон шарбатини сиқиб солиш мумкин. Қўллаш усули юқоридаги лимон дамламасиники каби.\nДоғларнинг катталиги ва миқдорига қараб ярим ош қошиқ картошка крахмалини олиб, лимон шарбати билан қуюқ қилиб аралаштиринг. 30 дақиқа давомида юзнинг доғли соҳаларига қўлланг.\nҚуёшнинг ўпичларини самарали равишда оқартириш учун грейпфрут, киви, апелсин, қулупнай шарбатлари ёрдам беради.\nВодород пероксиди нафақат сочларни оқартиради. Юздаги дўгларни кетказувчи восита тайёрлаш учун 1 чой қошиқ 30% водород пероксиди, 2 қошиқ борли спирт, 1 қошиқ нашатир аралашмаси керак бўлади. Аралашма кунига 3 — 4 марта юзга қўлланилиши мумкин. Таъсир сизни узоқ кутдирмайди. Лекин қўллашда жуда еҳтиёт бўлинг.\nБунинг учун бир чой қошиқдан глицерин ва 30% водород пероксидини аралаштириб, борли спирт қўшинг, аралашма билан терини кунига бир неча марта артинг. Ушбу восита, шунингдек, бикини соҳасидаги доғларни ҳам осонликча йўқ қилади.\nБир ош қошиқ сирка, икки чой қошиқ пероксид, ярим қошиқ сув ва шунча спирт. Яхшилаб аралаштиринг ва юздаги доғлар устига суртинг. Бу орқали нафақат пигментли доғлардан, балки ёғли ялтираш ҳам бартараф қилинади.\nСув ҳамма нарсанинг ёрдамчиси\n3 ош қошиқ сув ва шунча лимон шарбатини аралаштиринг. Ушбу воситани тоза юзга суртинг, ювиб ташлаш керак емас. Бир ҳафта мобайнида кунига 3 мартадан қўлланг, ушбу муддат якунида натижа яққол сезилади.\nЕринчоқлар учун ниқоб\nЎз вақтларини тежайдиган қизлар учун тез ва самарали ёрдам берадиган юздаги доғларни йўқотадиган восита рецепти мавжуд. Ўртача катталикдаги бодрингни майдалаб (қирғичдан ўтказиб, блендерда маядалаб), озиқлантирувчи крем билан бир хил масса ҳосил бўлгунча аралаштиринг. Тайёр кремни юзга суртиб, 30 дақиқа ушлаб туринг, сўнг илиқ сув билан ювиб ташланг.\nТеридаги догларга қарши хамиртурушли ниқоб\nАжойиб уй шароитида тайёрланадиган восита: янги хамиртуруш (пакетнинг тўртдан бири), бир қошиқ лимон шарбати ва бир қошиқ сут бир хил масса ҳосил бўлгунча аралаштирилади. 10 дақиқа давомида илиқ жойга қолдиринг, шунда аралашма ачий бошлайди. Тоза юзга йигирма дақиқага ниқобни суртиб, кейин уни илиқ сув билан ювиб ташланг. Ҳафта мобайнида юздаги қора доғларни кетказиш учун бундай муолажаларни икки-уч марта бажаришингиз мумкин.\nТухум ва лимон\nУшбу оқартирувчи воситани юз учун тухум асосида тайёрланган крем билан тайёрлаш мумкин. Унга бир чой қошиқ асал, шунҳcа лимон шарбати ва ярим стакан сув қўшинг. Бир хил масса ҳосил бўлгунга қадар аралаштиринг, 30 дақиқага юзга суртинг. Худди шундай усул юз тешикчаларини очиш ва тозалашга ёрдам беради.\nҚуруқ масса сув билан 1 : 2 нисбатда аралаштирилади, сезгир юзга қўллшдан олдин терига озиқлантирувчи крем суртишни унутманг. Лойли массани юзга бир қават қилиб суртинг ва 40 дақиқага қолдиринг. Илиқ сув билан ювиб ташланг. Бу усулдан мунтазам фойдаланиш нафақат сепкиллар, доғлардан ҳалос бўлишга, балки тери чўзилишлари, ажинлардан қутулишга ҳам ёрдам беради.\nЮз учун тухум ва мовий гил\nУшбу ниқобни қўллашдан олдин тайёрлаш керак, уни олдиндан тайёрлаб қўйиб бўлмайди. Тухум оқини шакар билан бирга қаймоқ ҳолатига келфунича аралаштиринг. Кейин 10-15 грамм кембрий гилини қўшинг, бир хил қуюқликка олиб келинг. Олинган аралашмани 30-40 дақиқа давомида юзага қалин қатлам қилиб суртинг. Кундалик фойдаланиш учун мос керлади.\nОқ гил фойда бобида мовий гилдан қолишмайди. Ниқоб учун рецепт: ярим қошиқ каолин ва бир қошиқ лимон шарбати олиб, бир хил қуюқликкача аралаштиради ва терига қўлланилади. 25-30 дақиқадан кейин ювиб ташланг. Каолин, шунингдек, бошқа юзни оқартирувчи воситалар билан аралаштирилиши мумкин: ёгурт, карам шарбати, водород пероксиди, смородина шарбати.\nКосметика саноатининг ажойиб кашфиёти, у нафақат чуқур ажинлар билан курашади, балки кўз остидаги халтачаларни йўқотади, юздаги қора нуқталарни тозалайди ва теридаги дўгларни ҳатто енг муаммоли соҳаларда ҳам оқартиради. Жуда хамёнбоп ва самарали восита. Бунинг учун 1 ош қошиқ бодом мойи, 2 ош қошиқ сули уни, 2 ош қошиқ майдаланган бодом, 2 ош қошиқ сув, 1 ош қошиқ каолин, 2 ош қошиқ алое шарбати, 8-10 томчи лаванда мойи керак бўлади. Каолин, сули уни ва майдаланган бодомни иссиқ сув билан аралаштириб, устидан бодом мойи ва алое шарбати қўшинг. Аралашмани совутинг, шунданг сўнг лаванда мойини қўшинг. Ушбу пилингни гигиеник муолажалардан 7-10 дақиқа олдин қўллаш керак. Ҳафтада бир мартадан кўп қўллаш тавсия етилмайди.\nСут ва бодомдан юз учун пилинг\nМайдаланган бодомни 1 : 1 нисбатда сули уни билан аралаштириб, ярим қошиқ сут солиш керак. Сўнг қаймоқ қуюқлиги каби ҳолатга келгунга қадар сув қўшиб аралаштириш керак. Юзга шимгич ёрдамида юмшоқ массаж ҳаракатлари билан суртинг, терингизни беш дақиқага массаж қилинг, сўнгра яхшилаб ювиб ташланг. Ҳафтада икки мартадан кўп қўллаш тавсия етилмайди.\nБодом ва олма\nЮқоридаги уй шароитида тайёрланадиган юз учун пилинг рецептига озгина ўзгартириш киритиш мумкин, шунда юзни нафақат доғлардан ҳалос қилиш ва оқартириш, балки озуқа моддаларига тўйинтириш мумкин. Бунинг учун юқоридаги аралашмага қирғичдан ўтказилган олма қўшиш керак бўлади. Қўллаш ва тавсиялар бир хил.\nБодомли пилинг учун қарши кўрсатмалар:\nТерининг механик жароҳатлари;\nБодом мойини кўтара олмаслик.\nБодринг пўстидан дамлама\nСабзавотларни пўстлўгини қирғичдан чиқариб, бир стакан 40% спирт еритмаси қўшинг, яхшилаб аралаштиринг, ёпинг ва салқин қоронғи жойда қолдиринг. Бир ҳафта тургач, юздаги доғларни оқартирувчи лосён тайёр бўлади.\nЮзда доглар пайдо бўлишини олдини олиш\nҚуёш нурларидан ҳимояловчи воситалардан фойдаланиш;\nОзиқлантирувчи ниқоблар қўллаш;\nГормонал фонни назорат қилиш;\nМутахассислар билан мунтазам маслаҳатлашиб туриш.\n06.06.2018 da 12:38\nМенинг юзимга доглар бор хеч халос булолмаяпман\n06.06.2018 da 12:50\nМенинг догим каричнивий 2йил булди тушганига купайиб кетти\n06.06.2018 da 12:39\n06.06.2018 da 12:41\nАвтазаводский метро Кажуховский улица д 10\n06.06.2018 da 12:49


МДҲ ҳукумат раҳбарлари Тошкентда қандай мавзуларни муҳокама этади?\n10:20 / 03.11.2017\n3 ноябрь куни Тошкент шаҳрида бошланган МДҲ аъзо давлатлари Ҳукумат раисларининг навбатдаги йиғилишида 18та турли ҳужжат лойиҳалари муҳокама этилиши кутилмоқда. Кун давомида тор ва кенгайтирилган тартибда ўтказилиши режалаштирилган йиғилишларда иқтисодий ҳамкорлик масалаларига оид саволлар кўриб чиқилади. Шунингдек, йиғилиш сўнгида иштирокчилар келгуси тадбирнинг ўтказилиш санаси ҳамда жойини аниқлашади.\nБугунги йиғилиш давомида МДҲ Ҳукумат раҳбарларининг халқаро картелларга қарши самарали кураш йўлида кучларни бирлаштириш тўғрисидаги баёноти кўриб чиқилади. Унда соф рақобат шароитини бузиш, аъзо давлатлар иқтисодий ривожланишига рахна солиб турган халқаро картеллар фаолиятига баҳо бериб, номақбул ўсиб бораётган, тан олинган халқаро конвенция шартларини бузиб келаётган иқтисодий фаолият турига халқ ва давлат манфаатлари юзасидан МДҲ аъзо давлатларидаги вазиятни яхшилаш бўйича чора-тадбирлар муҳокама этилади.\nШунингдек, 2011 йил 18 октябрда қабул қилинган Эркин савдо ҳудуди шартномасида кўрсатилган чора-тадбирларнинг амалиётга жорий этиб борилиши ва муваққат режалари қайта кўриб чиқилади. Бу ўринда ўтган бир йил мобайнида аъзо давлатлар орасида айрим турдаги импорт товарларга нисбатан божхона солиғи, ўзаро савдо алоқаларида антидемпинг ва компенсацион, махсус ҳимоя чоралари камайтирилгани инобатга олинмоқда.\nТашкилотга аъзо давлат ўртасида логистика ва транспорт ташуви соҳасида ҳамкорлик ва ривожланиш босқичини янги даражага олиб чиқиш шартлари кўриб чиқилмоқда. Бундан ташқари, Мустақил давлат ҳамдўстлиги маконидаги мамлакатларнинг ўзаро ҳамкорликда қуриши кутилаётган сув иншоотлар, мелиоратив тизимлар муҳокама этилади ҳамда унинг ҳуқуқий асослари ўрганилади.


Тошкент вилоятида яна ИШИД тарғиботи пайдо бўлдими? « Ўзбекистон Халқ Ҳаракати\nТошкент вилоятида яна ИШИД тарғиботи пайдо бўлдими?\n26 апрел куни тунда Ўзбекистоннинг Тошкент вилояти Паркент туманининг тоғли ҳудудида жойлашган Хисарой қишлоғидаги мактаб ва коллеж деворларида “Ироқ ва Шом Ислом давлати” (ИШИД) нинг қора байроқ кўринишидаги рамзи туширилган ва амалдаги ҳукумат ва уларни қуллаб қувватловчи аҳолига нисбатан даҳдидлар ёзилган варақалар ёпиштириб кетилган, дея “Ўзметроном” сайти томондан хабар берилган.\nҲуқуқни муҳофаза қилиш органларига варақалар ҳақида маълум бўлгандек, Хисаройга муҳофаза органларининг бўлинмаси ва зирхли транспорт воситалари юборилган, улар тарафдан бутун қишлоқ назоратга олинган ва аҳоли пунктига кирувчи ва чиқувчи транспорт воситаларини диққат билан билан текширишни бошлашган. Бундан ташқари маҳаллий аҳолининг мобил телефонлари, планшет ва ноутбуклари ИШИДнинг тарғибот материаллари мавжуд ёки йўқлиги борасида ҳам текширилмоқда.\nҚишлоқда ўзига яраша комендантлик соати ўрнатилган – унга кўра маҳаллий аҳолига соат 21:00 дан сўнг ўз уйларини тарк этмаслик қатъий тавсия қилинган.\n“Ўзметроном” маълумотига кўра, органлар ҳодимлари томонидан гўёки мобил телефонларида ИШИД реклама роликлари топилган бир неча ёшлар қўлга олинган. Уларнинг ҳаммаси яқинда, Санкт-Петербургдаги қурилишларда ишлаб, Россиядан қайтиб келишган. Уларнинг ўзбек ёшлари ўртасида реклама роликларини тарқатишда ташаббускорлик кўрсатишгани гумон қилинмоқда. Ҳозирда Ўзбекистоннинг водий ҳудудида жойлашган ва бир қатор бошқа вилоятларида уларнинг шериклари ва террористик оқимларга алоқадор шахслар қидируви олиб борилмоқда.\nШунга қарамай, мутахиссислар варақаларнинг тарқатилишида ИШИД аъзолари ёки тарафдорларининг алоқаси борлигини бутунлай рад этган: уларнинг фикрига кўра, бу ишлар бузғунчилик йўналишидаги хисобдан ўтмаган қандайдир ноқонуний ташкилотнинг, аҳолининг ҳаётида асабийлик ва ваҳима уйғотиш йўлида қилган ишидир. “Фарғона” экспертлари ҳам бу воқеаларда ИШИДнинг қўли борлигига гумон қилишмоқда ва ўзбек махсус хизматлари томонидан уюштирилган фитна бўлиши мумкинлигини таъкидлашган. Чунки милиция ва армия бундай кучга эга бўла туриб, Ўзбекистонда қандайдир номаълум террористик ташкилот юзага келиши мумкин эмас.\nЭслатиб ўтамиз, 2014 йил 28 август куни ИШИД байроғи Тошкентнинг Юнусобод туманидаги кўприклардан бирида осиб кетилган. Байроқ ҳақида ҳуқуқни ҳимоя қилиш органларига маълумот келиб тушгандек, ИИВ ҳодимлари воқеа жойига етиб келишган ва байроқни ечиб олишган, ҳамда шу ҳудудда бўлган ўнлаб кишиларни сўроқ қилишган. Ўшанда ҳам махсус хизматлар фитнаси эҳтимоли борлиги ҳақида фикрлар берилган.


Тбилиси Москвани фитнада айблади\n11 май 2021, Тошкент вақти: 08:52\nМухровани ҳарбий базасидаги исён кўтаргани айтилаëтган ҳарбийлар билан музокараларга шахсан президент Саакашвилининг ўзи келди.\nГрузия ҳукумати мамлакатда ҳарбий тўнтариш уриниши фош этилганини эълон қилди. Бу иддао НАТО ва Грузия ўртасида режалаштирилган ҳарбий машқлардан бир кун олдин эълон қилинди.\nГрузия Ички ишлар вазирлиги матбуот вакили Шота Утиашвили Франс пресс ахборот агентлигига пойтахт Тбилисидан атиги 19 километр нарида жойлашган Мухровани ҳарбий базасидаги исён зўравонликсиз бартараф этилганини айтди.\nБу фитнанинг президент Михаил Саакашвили бошқарувидан норози бўлган базадаги ҳарбийлар томонидан амалга оширилгани айтилмоқда. Маълумотларга кўра, исёнчилар билан музокара ўтказиш учун Мухровани базасига Саакашвилининг шахсан ўзи борган.\nСешанба куни эрталаб телевидение орқали қилган чиқишида Грузия президенти халқни фуқаролар хавфсизлиги таъминланганига ишонтиришга уринди.\n- Албатта¸ биз бунга жиддий муаммо сифатида қараймиз. Айни пайтда шуни таъкидламоқчиманки, бу алоҳида олинган воқеа. Бу бошқа ҳарбий қисмларга тарқалган эмас. Бошқа ҳарбий қисмлар юқори тайёргарлик ҳолатида. Ҳозир вазият нормал ва назорат остида, деди Михаил Саакашвили.\nГрузия Ички ишлар вазирлиги расмийларига кўра, базадаги ҳарбийлар билан музокаралардан сўнг муаммога ечим топилган.\nБу воқеа НАТО билан Грузия биргаликда қарийиб бир ойлик ҳарбий машқларни бошлашидан бир кун олдин содир бўлди.\nТбилиси расмийлари НАТО билан ҳарбий машқларга путур етказиш мақсадида исёнчилар Москва томонидан молиялаштирилганини иддао қилди.\nПрезидент Михаил Саакашвили ўз чиқишида Россияга ишора қилиб, Грузия ҳар қандай “провокация”га қаршилик қилишини айтди.\n- Мен шимолий қўшнимиздан ҳар қандай провокациядан ўзини тийишини талаб қиламан. Бундай фитналар Грузияда иш бермайди. Грузия халқи бундай иғво тўрига тушмайди, деди Саакашвили.\nРоссиянинг НАТОдаги доимий вакили Дмитрий Рогозин Интерфакс билан суҳбатда Грузия расмийлари иддаосини сафсата дея баҳолади.\nНАТО 6 майдан 1 июнга қадар Грузияда кенг кўламли ҳарбий машқлар ўтказишни режалаган. Машқларда НАТОга аъзо бўлган ўндан ортиқ давлатнинг тахминан 1000 ҳарбийси қатнашиши режаланган. Аммо Россия НАТОнинг бу режасига кескин қаршилик билдириб келаётган эди.\nНАТО матбуот котиби ўринбосари Кармен Ромеро 5 май куни Озодлик радиосига НАТО расмийлари Грузиядаги воқеаларни диққат билан кузатиб келаётганини айтди.\n- Мен Россия ёки грузияликлар нима деяётганини шарҳлай олмайман. НАТО томонидан шуни айтишим мумкинки, биз Грузияда бугун эрталаб юз берган воқеаларни кузатиб бораяпмиз. Биз Грузия томони билан алоқадамиз.\nНАТО машқлари ҳақида шуни аниқ айтиш керакки¸ бу НАТО эмас¸ балки НАТО ва ҳамкорлари бирга ўтказадиган машқлардир. Чунки бу Тинчлик учун ҳамкорлик дастури доирасидаги машқлар ва у Грузияда режада белгиланганидек ўтказилади, деди НАТО вакили.\nАйни пайтда Ромеро бу машқлар Россия ва Грузия ўртасида бўҳрон юз беришидан анча олдин режалаштирилганини алоҳида урғулади.\n- Бу машқлар анча олдин¸ ҳатто Россия ва Грузия ўртасида бўҳрон юз беришидан олдин режалаштирилган. Россия НАТОнинг ҳамкорларидан бири бўлгани учун НАТО буни Россиядан сир тутмаган, деди НАТО матбуот котиби ўринбосари Кармен Ромеро Озодлик радиосига.


Миржалол Қосимов жаҳон чемпионатида кимга мухлислик қилиши ҳақида - Zamin.uz\nМиржалол Қосимов жаҳон чемпионатида кимга мухлислик қилиши ҳақида\n- Сизнингча, Ўзбекистон терма жамоасига мундиалга чиқиши учун нима етишмади?\nҲамма нарса ўтиб бўлди, энди ортга қарамасдан, келажакка боқиш керак. Хатолардан тўғри хулоса чиқариб, кейинги чемпионатга чиқиш учун тайёргарлик кўриш керак.\n- Бу йилги жаҳон чемпионатида кимга мухлислик қиласиз ва қайси жамоаларни фаворит деб ҳисоблайсиз?\n— Жаҳон чемпионатида биринчи навбатда машҳур ҳакамимиз, дўстимиз Равшан Эрматовга мухлислик қиламан. Бу йилги чемпионатда ҳам унинг бошчилигидаги гуруҳ иштирок этади, Эрматов жаҳон чемпионатларида ҳакамлик қилиш бўйича рекордчи.\nФаворитларга келсак, олдиндан фол очишни ёқтирмайман. Мундиалда кучли жамоалар йиғилган, бу босқичга қадар улар машаққатли йўлни босиб келишган. Улар орасида Аргентина, Бразилия, Испания терма жамоалари кучли саналади. Германия ҳам жисмоний жиҳатдан кучли ўйин кўрсатади. Аммо фол очишни ёқтирмайман.\n- Чемпионатдаги бирор учрашувни стадиондан бевосита кўриш ниятингиз борми ёки телевизор орқали томоша қиласизми?\n— Бориб, стадиондан томоша қилишни истардим. Чунки стадионда кўрсангиз муҳит бутунлай бошқача бўлади. Ўтган сафарги жаҳон чемпионатида Германия ва Аргентина ўртасидаги финал ўйинини стадионда томоша қилгандим. Бу йил аниқ айта олмайман. Бизда танаффус бўлади, кейинги даврага тайёргарлик қиламиз, йиғинларда бўламиз. Телевизор орқали кўраман деб ўйлайман.\n- Сизнингча, бугунги ва илгариги футбол ўртасида фарқ борми?\n— Бугунги футбол олдингидек эмас. Ҳозирда футболчи тезкорлик билан ўйлаши, қарор чиқариши керак, жисмоний жиҳатлар, жамоавий ўйин шаклланди. Бутун дунёда футбол тезлик билан ривожланяпти. Шунчаки ўйнаб рақибни ютишнинг имкони йўқ. Футбол аввалгига нисбатан ҳар томонлама ўсди.\n- Нима деб ўйлайсиз, Россия жаҳон чемпионатини юқори даражада ўтказишга қодирми?\n— Шубҳасиз, мусобақа зўр ўтади. Россиянинг ушбу чемпионатга ташкилий жиҳатдан қай даражада тайёрланганини билиб турибмиз. Мазкур чемпионатга ташриф буюрган мухлислар албатта хурсанд бўлишади.\n- Футболга замонавий технологиялар — видеотакрорлар, голни аниқлаш технологиялари жорий этилишига қандай қарайсиз?\n— Боя айтганимдек футбол тезлик билан ривожланяпти. Ҳакамлар ҳам инсон. Инсон барибир адашиши мумкин. Бир вазиятга у томондан қарасангиз бошқача, бу томондан қарасангиз бошқача кўринади. Масалан, Марадонанинг жаҳон чемпионатида қўли билан гол урганини эсланг. Менимча, бундай технологияларни қўллаш футболга халақит бермайди. Фақат меъёрида қўлланилгани маъқул. Ўйин суръатига таъсир қилмаслиги лозим. Ўз жамоаси учун жон куйдирадиган ҳар бир мухлис биринчи навбатда адолат бўлишини истайди. Шундай экан, бундай технологиялардан фойдаланиш зарар қилмайди.\n- Нима деб ўйлайсиз, Ўзбекистондан янги Эрматовлар чиқадими?\n— Албатта, бунга ишонаман. Бизда истеъдодли ҳакамлар кўп. Фақат Эрматов даражасига етиш учун қаттиқ меҳнат қилиш керак.\n- Футболчи сифатида қайси ўйинлар ёдингизда қолган?\n— Ўсмирлик пайтимда Европа ва жаҳон чемпиони бўлганимиз, Ўзбекистоннинг Япония ва Хитой билан ғалабали ўйинлари ёдимда қолган. Дуранг бўлаётган ёки мағлубиятга учраётган пайтингда ҳал қилувчи голни уриб жамоангга ғалаба келтирган ўйинлар ёдда қолади.\n- Агар ўтмишга қайтиш имкони бўлганида яна футболчиликни танлармидингиз?\n— Ўтмишга қайтишнинг имкони йўқ. Лекин футболчилик фаолиятимдан асло афсусланмайман. Фаолиятимда муваффақиятлар ҳам, омадсизликлар ҳам бўлган. Футбол орқали ҳеч бўлмаса бир кишини хурсанд қилган бўлсам ҳам бу мен учун бахт. Айниқса, ғалаба қозонган пайтингдаги қувончингни ҳеч қандай пулга сотиб ололмайсан.\n- Хорижлик қайси мураббийларга ҳавас қиласиз?\n— Алоҳида бир мураббийни ажратиб кўрсатмайман. Ҳар бир мураббийнинг кучли томонларини ўрганишга, ўзлаштиришга ҳаракат қиламан. Масалан, Моуриньони олайлик. У керакли вақтда натижа учун ўйнашни яхши билади. Фергюсон, Гвардиола, Зидандан кўп нарсани ўрганиш мумкин.\n- Сизнингча, Равшан Эрматов жаҳон чемпионати финалини бошқариши мумкинми?\n— Нега йўқ бўларкан, албатта ҳа. Тўғри, руҳий, жисмоний тарафдан бу осон иш эмас. Лекин улар бундай ҳолатлардан ўтишган. Ўйинларни бехато бошқариш биргина Эрматовга боғлиқмас. Агарда Равшан Эрматов гуруҳи соат каби ишласа, улар албатта финални бошқаришади. Мен ҳакамларимизга омад ва финал ўйинини бошқаришларини тилаб қоламан. «Замин» янгиликларини «Вконтакти»да кузатиб боринг\n12-08-2019, 07:10, Спорт\n21-12-2018, 22:38, Спорт\n31-05-2015, 18:06, Спорт\n28-02-2015, 17:36, Спорт


Республикадаги дастлабки тил маркази Шимкентда тузилган\nШимкент шаҳар ҳокимлиги Тил бошқармаси қошида “Давлат тилини мажбурий ва бепул ўқитиш маркази” очилганига 20 йил тўлди. У мамлакатимиздаги давлат тилини бепул ўқитадиган тўнғич Марказ сифатида тил ўрганувчиларга ҳаводай зарур эди. “Тил тақдири – эл тақдири” ҳамда қозоқ тилини ўқитиш ачинарли аҳволда бўлиб турган бир пайтда Шимкентда тўнғич Марказнинг очилиши давлатнинг тил сиёсатида ўзгача янгилик, оламшумул воқеа бўлгани аниқ. Шундай қилиб, 1997 йили Шимкентда қозоқ тилини ўрганувчиларга шароит яратилиб, вилоят марказидаги ҳар бир фуқаронинг давлат тилини ўзлаштиришининг бош дастаги топилиб, ишга туширилди. Албатта, бу айтишга осон бўлгани билан бир бўшлиқ жойда мамлакатимизда биринчи бўлиб, давлат тилини бепул ўқитадиган Марказ очишнинг жуда мураккаб ва қийин бўлганини биров билса, биров билавермайди. Эндиликда бундан 20 йил илгариги Тил марказини ташкил этиш тарихига тўхталиб кетсам, тўғри бўлар. 90-йиллари мамлакатимизда қўлланилаётган чораларга қарамасдан, қозоқ тилининг давлат мақомини тўла-тўкис амалга ошириш мумкин бўлмади. Бунинг асосий сабаби, тил мақоми фақат расмий равишда эълон қилингани билан, уни жойларда ўргатиш ва қўлланиш механизми ўйлаб топилмаган эди.\nБу ҳақда 1996 йил 4 январдаги Давлат раҳбарининг Фармойиши билан тасдиқланган “Қозоғистон Республикаси Тил сиёсатининг концепцияси”да айтилиб, “давлат тилини мажбурий ҳамда бепул ўқитиш марказларини ташкил этиш кераклиги” кўрсатилган эди. Шунингдек, 1996 йил 23 майда Элбоши томонидан тасдиқланган “Қозоғистон Республикасининг давлатга мансублик концепцияси”да: “Давлатга мансублик деганимиз давлатга хос барча унсурларнинг мустақиллик белгиларига мувофиқ келишини билдиради. Давлатга мансублик жиҳатларидан бири – давлат тилининг бўлиши ҳамда тил сиёсатида муайян бир устуворликларга амал қилиш ҳисобланади.\nҚозоғистон жамиятида ўрин олган тилнинг аҳволида давлат тилини ихтиёрий равишда ўқиб-ўрганишга рағбатлантириш, унинг ролини бирлаштирувчи муомала воситасига кўтариш керак”, – деб ёзилган. Шу муносабат билан, биз тил сиёсатини амалга оширишнинг асосий дастаги – қозоқ тилини ўқитиб-ўргатиш масаласига дахлдор эканини теран тушуниб, шаҳардаги катта ёшли фуқароларга қозоқ тилини бепул ўргатиш Марказини ташкил этдик. Шу мақсадда 1996 йилги концепцияларда ҳамда Бош Қомусимизнинг 93-моддасида ёзилган: “Конституциянинг 7-моддасини амалга ошириш мақсадида Ҳукумат, маҳаллий вакиллик ҳамда ижро органлари махсус қонунга мувофиқ Қозоғистоннинг барча фуқаролари давлат тилини эркин ҳамда бепул ўзлаштириши учун керакли барча шароитларни яратиб беришга мажбур”, – деган талабларга амал қилган ҳолда Марказни очишга фаол киришдик. Ўша йиллари мамлакатимиз иқтисодий қийинчиликларни бошдан кечириб, бюджет муассасалари ходимлари 3-4 ойлаб маошларини ололмай юрган оғир давр эди. Шунингдек, 1996 йили Марказ очишга қонуний асос бўладиган юқорида қайд этилган “Қозоғистон Республикасида Тиллар тўғрисида” махсус Қонуни ҳам қабулланмаганди. Айтишга осон деганларидай, 2013 йили 5 сентябрда мени Алматига “Қозоғистон” Миллий телевидениесининг “Айтуға оңай” дастурига атайин чақиришиб, унда қатнашган эдим. Хабар давомида Бейсен Қуранбек менга: “Нима чиқса ҳам Шимкентдан чиқади, тўнғич тил Марказини ташкил этганларингиз яхши янгилик экан. Шунда нима, қозоқ тилини ўқитиш Марказини бирданига ташкил этавердингизми? Қандай тўсиқлар учради? Қозоқлар зич жойлашган Шимкентга бундай Марказ очишнинг нима кераги бор эди?” – деб бир неча саволни кўндаланг қўйди. Мен унга қозоқлар кўп яшайдиган Шимкентда 1989 йил аҳоли рўйхати бўйича, шаҳардаги қозоқларнинг улуши 29 фоизгина бўлганини айтдим ҳамда 90-йилларнинг бошида мамлакатимиздаги каби шаҳардаги қозоқ тилининг аҳволи ташвишланарли бўлганлиги сабабли бунга атрофлича тўхталиб, саволларга жавоб бердим.\nАлбатта, Шимкентда қозоқ тилини бепул ўқитиш Маркази бирдан ташкил этилгани йўқ. Аввало, Шимкентда қозоқ тилини бепул ўқитиш Марказини тузиш кераклигига тўхталсам, 90-йилларнинг бошида шаҳар тугул, туман ва қишлоқларда ҳам ҳужжатлар рус тилида юритиларди. Бунга ўзим талай гувоҳ бўлганман. Ҳатто 100 фоиз қозоқ миллати вакиллари яшайдиган қишлоқда буйруқлар рус тилида чиқарилар эди. Шунга мувофиқ, 1990 йили “Қозоқ тили” жамиятининг ташкилотлари қозоқлар зич жойлашган туманларда тузилгани маълум. Масалан, 1990 йили мен Шимкент “Электроаппарат” заводида цех раҳбари ва шу завод “Қозоқ тили” жамиятининг жамоатчилик асосидаги раиси бўлиб ишладим. “Электроаппарат” заводидаги мингга яқин ишчиларнинг 3-4 фоизигина қозоқ миллатидан эди. Бу заводда барча буйруқлар ва ҳужжатлар фақат рус тилида чиқариларди. Корхонанинг кираверишидаги “Шимкентский завод “Электроаппарат” деган пештоқдаги ёзувдан бошлаб, барча цехлар ва бўлимларнинг номлари рус тилида ёзилар, йиғилишлар фақат рус тилида ўтар эди. Ҳатто, ўша йиллари ўғил-қизларимизни она тилида ўқитиш учун қозоқча болалар боғчалари ва мактаблар етарли эмас эди. Бунга исбот сифатида, 1990 йили Шимкентда 3тагина қозоқ мактаби ва 2тагина қозоқ болалар боғчаси бўлганини айтсак кифоя. Институтлар ва техникумларда талабалар асосан рус тилида ўқитиларди. Корхона, муассаса, ташкилотлардаги турли йиғилишлар ва тадбирларнинг барчаси рус тилида ўтказилар эди. 90-йиллари биз, “Қозоқ тили” жамиятининг йиғилишлари ва мамлакатимизнинг мустақиллик олиш йўлида турли жамоат бирлашмалари томонидан ташкил этилган учрашувлар ва суҳбатлардагина қозоқча сўзлар эдик. Мамлакатимиз Мустақиллик олган йиллари давлат органлари ва муассасаларда хизмат қилаётган кўплаган мутахассислар ҳамда раҳбарлар 60-80 йиллари мактабда ва олий ўқув юртларида рус тилида ўқиб, билим олганлиги сабабли, улар қозоқ тилида ҳужжатлар тайёрлаб, маъруза қилишда қаттиқ қийналишарди. Ҳужжатни аввал рус тилида тайёрлаб, сўнгра қозоқчага таржима қилишининг сабаби ҳам шунда эди. Мен 1993 йили Шимкент шаҳар Тил бошқармасининг раҳбари бўлиб тайинланганимдан сўнг, бошқарманинг бош мутахассиси У. Қарасаев икковимиз биргалашиб, шаҳар ҳокимининг 1994 йилги 31 майдаги 513-сонли қарори билан “Тил ҳамда халқ педагогикаси масалалари билан шуғулланадиган услубият маркази”ни очдик. Марказнинг маблағи бўлмай қолган пайтда, мен уларни қўллаб-қувватлаб турдим. 1996 йил декабрь ойида биз “ҚР Тил сиёсатининг концепсияси”да айтилган ҳамда Бош Қомусимизнинг 93-бандида ёзилган: “Қозоғистоннинг барча фуқаролари давлат тилини эркин ҳамда бепул ўзлаштириши даркор”, деган талабларига мувофиқ, шу Марказ асосида шаҳар тил бошқармасининг қошида “Қозоқ тилини ўқитиш марказини ташкил этиш тўғрисида” шаҳар ҳокими А. Ўрмановга илтимоснома ёздик. Даставвал бош мутахассис У. Қарасаев шу хат билан шаҳар раҳбарларига боргани, лекин ҳеч қандай натижа чиқмагани тўғрисида янги йилга бир ҳафта қолганда маълум қилиб, улардан ранжиганини ҳам айтди. Сўзининг сўнггида Усекен менга: “Қабил болам, мен энди Марказ очишдан умидимни бир йўла уздим. Янги Марказ ёшларга, сенларга керак, мен нафақа ёшидаман. Ташаббусни кўтарган ўзинг, ушбу Марказни тузиш масаласи билан ҳам ўзинг шуғуллан!” – деб чиқиб кетди.\nШундан сўнг ушбу муҳим масалани ўзим қўлга олиб, 1997 йил январнинг бошида шаҳар молия бошқармасининг раҳбари И. Асқаровга борганимда, у бюджетда маблағ йўқлигини айтиб, Марказ очишга қаршилик билдирди. Мен эса Марказ тузиш қонуний ва замон талаби эканлигини тушунтириб, уни пайсалга солмай очиш кераклигини айтиб, шаҳар ҳокими Анарбек Ўнғарулига ҳафта сайин эрталабки соат бешдан бошлаб (1995-1997 йиллари А. Ўрманов йиғилишни эрталабки 06:00да ўтказарди) тинимсиз, қайта-қайта бордим.\nОйнинг сўнггида ҳокимга яна кириб, Марказ тузиш чин маънода, тарихий аҳамиятга эга эканлигини ҳамда давлат тилини ўрганувчиларга қулай шарт-шароитлар яратилмас экан, қозоқ тилининг мавқеи ўсмаслигини тушунтирдим. Шу ўринда қозоқнинг сўз заргари Ғ. Мусиреповнинг: “Она тили деганимиз – шу тилни яратган, яратаётган халқнинг мангу масаласи”, – деган сўзларини айтдим. Сўнггида А. Ўрманов тантилик кўрсатиб, ўша пайтдаги қийинчиликларга қарамасдан, бошидан талай хўрликларни ўтказган қозоқ тили ўзининг юксалиш даврига юз бурганини пайқаб ва тилимизнинг келажагини ўйлаб, 1997 йил 31 январда Шимкент шаҳар ҳокимлиги Тил бошқармасининг қошида “Давлат тилини мажбурий ҳамда бепул ўқитиш марказини” очиш ҳақидаги тарихий қарорга имзо чеккан эди! Ана шу тарихий қарор асосида, бундан 20 йил муқаддам Шимкентда давлат тилининг мавқеини ошириш сари дадил қадам ташланиб, республикадаги тўнғич Марказ ўз ишини бошлаган эди. Жанубдан бошланган ўша яхши янгилик ўша пайтдаги тилсевар қавмни бир силкинтириб, қувонтиргани рост. Бу эзгу ташаббус 1998 йили Астана шаҳрида ҳамда республикамизнинг бошқа шаҳар ва вилоятларида қўллаб-қувватланиб, тўрт-беш йилда бутун Қозоғистонга тарқалди. У чин маънода “Жануб – миллатимизнинг қаймоғи” эканлигини яна бир карра исботлади. Янги Марказ ташкил этишнинг дастлабки ойларида турли масалаларда қатор қийинчиликларга дуч келдик. Бунга далил сифатида, 1997 йил апрель ойида Марказ директори У. Қарасаев олдимга келиб: “Ушбу Марказингни ноқонуний очган экансан, уч ойдан бери маош ололмадик, бунга ким жавоб беради?” деб, нороизи бўлганини келтирган бўлар эдим. Мазкур муаммони зудлик билан ҳал этиш мақсадида, шаҳар ҳокимининг ўринбосари А. Медеуовга бордим, у ЖҚВ адлия департаментининг раҳбари С. Абдуллаев билан хабарлашиб, Марказнинг рўйхатдан ўтганини ва қонуний эканини аниқлади. Шундан кейин молия бошқармаси шаҳар тил бошқармасига 1997 йил учун ажратилган маблағ ҳисобидан Марказга пул юборди. Ўша йили Шимкент шаҳар тил бошқармаси ихчамлаштиришга илиниб, қисқариб кетгани билан, унинг қошида тузилган тўнғич “Давлат тилини бепул ўқитиш марказини сақлаб қолдик. Шу қийин бир замонда бунинг ҳаммаси ҳам осон бўлгани йўқ. Айтганча, вақт ўтиши билан Марказнинг моддий-техникавий муаммолари бирин-кетин ечимини топди. Бундан 20 йил бурун мамлакатимизда қозоқ тилининг нуфузини кўтариш мақсадида, унинг муҳим дастагини топиб, ишга туширган Шимкентдаги тўнғич Марказни очиш тарихи мана шундай бўлган. Яъни, 1997 йили Шимкентда қозоқ тилини ўрганувчиларга ҳар томонлама шароит яратилиб, барча фуқароларга давлат тилини ўргатишнинг пойдевори қўйилганини, тил соҳасидаги муҳим воқеа десак, муболаға бўлмас. Шундан бери “Тилларни ўқитиш маркази”нинг номи бир неча бор ўзгариб, раҳбарлари ҳам алмашди. Ўтган 20 йил ичида бу марказда бир неча минглаган давлат ходимлари ва бюджет муассасалари ҳамда шаҳарнинг оддий фуқаролари қозоқ тилини ўқиб-ўргандилар. Сўнгги 10-15 йилдан бери эса фуқаролар рус ҳамда инглиз тилларини ўқиб-ўрганмоқдалар.\nБундан уч йил бурун Давлат раҳбарининг халққа йўллаган Мактубида айтилган “Бизнинг бурчимиз – 2017 йилга қадар давлат тилини биладиган қозоғистонликлар сонини 80 фоизга етказиш” топшириғи Жанубий Қозоғистонда 10 фоиз ортиғи билан бажарилишида Марказнинг ҳиссаси катта. Ўтган асрнинг сўнггида қозоқ тилининг тўпланиб қолган муаммоларини ҳал этишни вилоятдаги ватанпарвар фуқаролар бошлаб, раҳбарлар қўллаб-қувватлаб, 1993-1997 йиллари фаолият юритган вилоят, туман, шаҳар тил бошқармалари, ҳозирги кунда эса вилоят тилларни ривожлантириш, архивлар ва ҳужжатлаштириш бошқармаси, туман, шаҳар маданият ҳамда тилларни ривожлантириш бўлимлари кўп ишларни амалга оширди. Уларнинг улкан куч-ғайратлари ва самарали меҳнати пайтида тилимизнинг қўлланиш доираси кенгайиб, катта муваффақиятларга эришдик. Ҳозирги пайтдаги қозоқ тилининг қўлланилиш даражасини 90-йиллар билан солиштирсак, осмон билан ерча фарқи борлигини пайқаш мумкин ва бунга албатта, шукроналар айтишимиз керак!\n20 йиллик тарихига эга Қозоғистондаги тўнғич “Давлат тилини бепул ўқитиш маркази” мамлакатимизнинг тил соҳасида бугун қўлга киритган ютуқларига қўшган ҳиссаси салмоқли бўлганини ҳамда Марказ бундан буён ҳам фуқароларнинг тилларни ўқиб-ўрганишига муҳим ҳисса қўшаверади деб ишонч билан айта оламан.\nҚабил ДУЙСЕНБИ, “Тіл жанашыры” фахрий нишони ҳамда “Вилоятга кўрсатган хизмати учун” медали соҳиби., 2017-08-21, 19:27 166\nҒалвир кўтариладиган вақт келди... 47\nДастлабки мевалар олинмоқда 38\nКоррупцияга қарши етти вазифа 71\nЕр хорижликларга сотилмайди 57\nТуркистон – дин ва илм марказига айланиши керак 79\nЙўлдаги хавфсизлик – диққат марказида 37\nИссиқхона мажмуаси бунёд этилади 39\nМақтаарал ва Жетисайда муштарийларимиз кўп 51\n''Ерлік''да ўтган учрашув 63\nСайёҳ-шоирнинг уй музейида 86\nПиво ҳиди анқиб турган «ҳалол» сут 51\n''МУТОЛАА ГАШТИ'' якунлари чиқарилди 89\nНомзодлар фаолликни оширмоқда 49\nХалқаро аэропортга тамал тоши қўйилди 57\n480та лойиҳа амалга оширилади 37\nҚуролли кучларимиз – тинчлигимиз таянчи 49\nХалқаро кузатувчилар билан учрашди 44\nБандлик масаласи – Президент эътиборида 72


Тошкентда “уддабурон тадбиркорлар" фош этилди\n20:04 / 16.05.2017\nНафс қулига айланаётган, яъни қилаётган ишининг эртасини ўйламай, кўр-кўрона “тадбиркорлик” қилаётган айрим кимсалар кун келиб ноқонуний ишларининг жавобгарлиги борлигини унутиб қўймоқдалар. Сайди Жонибеков ва Билол Иномов (исм-фамилиялар ўзгартирилган) ҳам шундайлар сирасидан экан, деб ёзади “Ҳуқуқ” газетаси.\nБ.Иномов 2015 йилнинг декабрь ойида Тошкент вилоятида жойлашган туманларнинг биридан тегишли тартибда рўйхатдан ўтиб, масъулияти чекланган жамият ташкил қилди. Унга раҳбар сифатида С.Жонибековни тайинлади. Ўз норасмий раҳбар сифатида МЧЖнинг ишларига бош-қош бўлди.\nЎтган йилнинг январь ойида МЧЖ мутасаддилари томонидан пул кўчириш йўли билан 317 млн. сўмлик тикув маҳсулотлари, 609 млн. 761 минг сўмлик автомобиль эҳтиёт қисмлари, 3 млрд. 606 млн. 157 минг сўмлик бошқа турли маҳсулотлар, жами 4 млрд. 216 млн. 234 минг сўмлик товарлар сотиб олинади. Аммо улар тегишли тартибда жамиятга кирим қилинмайди. Катта маблағ эвазига харид қилинган маҳсулотлар улгуржи тарзда нақд пулга сотилиб, савдодан тушган пуллар на назорат-касса машинасидан ўтказилади, на банкка топширилади. Аксинча, ўртада ўзаро тақсимланади.\nШунингдек, бу кимсалар келтирилган маҳсулотларнинг юк варақаларини ҳамда МЧЖнинг бухгалтерия ҳужжатларини қасддан нобуд қиладилар. Шундай қилсак, ёпиғлик қозон ёпиғлигича қолади, деб ўйлаган С.Жонибеков ва Б.Иномов қаттиқ янглишдилар. Жамиятда ўтказилган текширишларда уларнинг қилмишлари фош этилди. Бухгалтерия ҳужжатларини нобуд қилиб юборган бўлишса-да, ҳуқуқ-тартибот идоралари ходимлари МЧЖ томонидан давлатга тўланиши шарт бўлган 733 млн. 682 минг сўмлик солиқ ва бошқа мажбурий тўловларни аниқлашди. Қолаверса, МЧЖнинг улгуржи савдони амалга ошириш учун тегишли лицензияга эга бўлмаганлиги ҳам фош этилди.\nСуд ҳукми билан Б.Иномов ва С.Жонибеков маълум муддатга мансабдорлик ва моддий жавобгарлик билан боғлиқ лавозимларда ишлаш ҳуқуқидан маҳрум қилиниб, энг кам иш ҳақининг 400 баробари миқдорида жарима жазосига тортилди.


Молдовада мева-сабзавотлар сифати бўйича давлат талаблари кенгайтирилди • EastFruit\nБош саҳифа › Янгиликлар › Молдовада мева-сабзавотлар сифати бўйича давлат талаблари кенгайтирилди\nМолдовада мева-сабзавотлар сифати бўйича давлат талаблари кенгайтирилди\nМуаллиф: EastFruit 24 Yan 22 23 Yan 22 022\nМолдова ҳукумати мева маҳсулотларининг сифати ва уларни сотишга қўйиладиган талаблар тўғрисидаги меъёрий ҳужжатга ўзгартиришлар киритди ва ушбу ҳужжатга мувофиқ назорат қилинадиган мева/сабзавотларнинг рўйхатини тасдиқлади. Мамлакат Вазирлар Маҳкамасининг янги қарори миллий меъёрий-ҳуқуқий базага Бирлашган Миллатлар Ташкилотининг Европа Иқтисодий Комиссияси (UNECE) стандартларининг кенгайтирилган ва янгиланган қоидаларини ўз ичига олади. Хусусан, мева-сабзавотларни Extra, I ва II сифат тоифаларига ажратиш учун БМТ томонидан Европа учун қабул қилинган мезонлар жорий этилмоқда.\nМолдованинг сифат менежменти борасидаги мутахассислари қайд этишича, мамлакатда шу пайтга қадар амалда бўлган мева маҳсулотлари сифати бўйича давлат қоидалари фақат UNECE стандартларининг айрим умумий талаблари билан синхронлаштирилган. Зеро, яқинда қабул қилинган (лекин расман эълон қилинмаган) ҳукумат қарори ҳам ушбу стандартларнинг махсус талабларини амалга оширади.\nЯъни, калибр ва вазннинг ўзига хос параметрлари миллиметр ва граммда белгиланади, улар асосида мевалар у ёки бу сифат тоифасига киритилади. Ушбу қоидалар маҳаллий етиштирилган мева маҳсулотларига ҳам, импорт қилинадиганларига ҳам тааллуқли бўлади. Муҳими, Молдова учун экзотик саналган бир қатор мевалар (тропик, цитрус мевалар ва бошқалар) учун биринчи марта давлат сифат стандартлари жорий этилмоқда. Шунингдек, озиқ-овқат хавфсизлиги бўйича миллий агентлик – АNSA инспекторлари биринчи бор мамлакат ички бозорида сотилаётган мева- сабзавотларнинг кенг ассортименти сифатини назорат қилиш (муайян тоифага мувофиқлиги) бўйича батафсил кўрсатмалар олади.\nШунингдек ўқинг: Молдова GLOBALG.A.P ва GRASP стандартларига мувофиқ, постсовет ҳудудида мева бизнесини сертификатлаш бўйича етакчилик қилмоқда\nБундан ташқари, экспертларнинг фикрига кўра, Молдовада UNECE билан синхронлаштирилган давлат стандартларини мажбурий жорий этиш туфайли ҳеч қандай халқаро хавфсизлик ва сифат стандарти бўйича сертификатланмаган Молдова қишлоқ хўжалиги экспортёрларининг катта қисми мева-сабзавотларни сифат тоифалари бўйича Европа усулида таснифлаш борасида тасаввурга эга бўлади. Бу кенг маънода экспортни тартибга солиб, унинг таркибида гомоген сифатли мевалар етказиб бериш улушини ошириш имконини беради.


Чўчқа гриппими ëки мавсумий грипп?\nАйтилишича¸ Ўзбекистонда чўчқа гриппига қарши эмлаш воситалари сотувга чиқарилган.\nАйрим норасмий манбаларга кўра, Ўзбекистонда чўчқа гриппига чалинганлар ва ушбу гриппдан ўлганлар сони ошиб бормоқда. Айни пайтда ўзбек расмийлари Ўзбекистоннинг бу эпидемиясидан холи эканини таъкидлашда давом этмоқдалар.\nТошкент вилоятидаги шифохоналардан бирида ишловчи ҳамшира қизнинг Озодликка айтишича, Ўзбекистонда ҳам чўчқа гриппи туфайли ўлим ҳолатлари кузатилаяпти.\nБироқ исми ошкор бўлишини истамаган ҳамшира қизга кўра, чўчқа гриппидан ўлган беморга мавсумий грипп ташхиси қўйилаяпти.\n- Янгийўлда кўп ўлим ҳолатлари бўлаяпти. Шу грипп билан боғлиқ ўлимлар.\nОзодлик: Бу оддий гриппми ëки чўчқа гриппими?\n- Чўчқа гриппи деб айтишмаяпти. Чўчқа гриппнинг оддий гриппдан фарқи беморнинг фақат ичи кетади, қусади. Оддий гриппда температура кўтарилади¸ бадан қақшайди. Чўчқа гриппида ичи кетиб тинимсиз қусади ва ўлим билан тугайди.\nОзодлик: Демак¸ Ўзбекистонда чўчқа гриппидан ўлим ҳолатлари бор.\n- Бор. Жуда ҳам кўп.\nОзодлик: Кўп деганингиз қанча? Беш нафар¸ 10 нафар...\n- Шунгача ҳам боради. Ëш болаларда учрамайди. Айниқса катталарда учрайди. Ëш бола мана шу грипп билан ўлибди¸ деганини эшитмадик. Ҳаммаси катта ëшли эркаклар¸ аëллар, дейди ҳамшира қиз.\nХоразмлик Анварга кўра, Хоразмда ҳам чўчқа гриппидан икки одам ўлган.\n- Шовот районида чўчқа гриппидан икки нафар бола ўлди. Улар ўқувчи болалар¸ мактабда ўқиб юрган. Чўчқа гриппидан ўлган. Ҳозир шунинг учун мактабларни ëпиб қўйишибди, дейди хоразмлик Анвар.\nАммо Шовот туман Халқ таълими бўлими мутасаддиси туман мактаблари доимий тартибда ишлаётганини билдирди.\nШовот туман Болалар шифохонаси ходими эса, туман болалари орасида чўчқа гриппидан ўлим ҳолати бўлмаганини қайд қилди.\n-Йўқ¸ Шовотда мактаб ëшидаги бола ўлгани йўқ.\nОзодлик: Грипп бўйича?\n- Йўқ¸ йўқ. Мана мен ўзим реанимация бўлимидаман. Мактаб ўқувчилари вафот этса¸ биз ҳамма ерга айтамиз-ку. Администрацияга айтамиз. Мактаб ўқувчиси вафот этган ҳолат бўлгани йўқ бизда, деди шовотлик шифокор.\n14 декабр куни Uznews.net сайти норасмий манбаларга таянган ҳолда Ўзбекистонда чўчқа гриппидан 400 дан зиёд одам ўлгани ҳақидаги хабарни тарқатди.\nЎзбекистон соғлиқни сақлаш мутасаддиси Озодлик билан суҳбатда бу маълумотни инкор қилиб, мамлакатда умуман чўчқа гриппи қайд қилинмаганини билдирди.\nАйни пайтда мамлкатда чўчқа гриппига қарши эмлаш чоралари кўрилаяпти.\nСуҳбатдош ҳамшира қизга кўра, баъзи ҳолатларда эмлаш тадбири ҳам фойда бермаяпти.\n- Ҳозир вакциналар чиқиб кетди. Вакциналар қилдиришаяпти одамлар.\nОзодлик: Бу бепулми?\n- Йўқ¸ бепулмас. 17 минг сўм олишаяпти. У ҳам 100 фоиз кафолатланмаган экан. Вакцина қилдиргандан кейин яна мазаси бўлмаëтганлар ҳам бор, дейди ҳамшира қиз.\nЎзбек шифокорлари чўчқа гриппига қарши ниқоб тақишни ва исириқ тутатишни таклиф қилишаяпти.\nХоразмлик ўқитувчи аёлга кўра, мамлакат мактабларида ҳар куни исириқ тутатиш йўлга қўйилган.\n- Хоналарга эрталаб бир марта¸ уч соат чиққандан кейин бир марта исириқ тутатамиз, дейди ўқитувчи аёл.\nҚўшни Қирғизистонда чўчқа гриппидан оғриганлар сони ўттизга етиб қолган бир пайтда ўзбек-қирғиз чегарасидаги аҳволни билиш учун Андижон вилоят Санитария-эпидемология бошқармасига мурожаат қилдик.\n- Бизда биласиз назорат кучли. Ҳар куни ҳаммани Баҳром Бакиевич СКПга чиқариб юборади.\nОзодлик: СКП деганингиз нима?\n- Чегара постларига чиқариб юборадида. Шуғулланиш кучли бизда.\nОзодлик: Демак ҳаммаси жойида.\n-Ҳамма ëқ яхши. Бизда ҳозир чегараларимиз мустаҳкам қилинган. Аэропортларда ҳар кун келаëтган пассажирларнинг тана ҳароратлари ўлчанаяпти. Ишлар бир маромда кетаяпти. Ҳамма ерда эпидемиологлар бор.\nХудо хоҳласа бўлмайди, деди Андижон вилоят Санитария-эпидемология бошқармаси ходимаси.\nЎзА маълумотига кўра, чўчқа гриппи бўйича Ўзбекистон Соғлиқни сақлаш вазирлиги ҳузурида махсус штаб ташкил қилинган бўлиб, мамлакат бўйича 50 мингдан зиёд тиббиёт ходими ушбу эпидемияга қарши курашиш бўйича ўз малакасини оширган.


Исроил Мадримов Хоразм спорт бошқармасида бўлди\n23 май 18:29 Ko'rildi: 1 marta\nБугунги кунда профессионал рингда фаолият олиб бораётган хивалик Исроил Мадримовнинг ютуқлари мамлакатимиз бокс ихлосмандларини жуда қувонтирмоқда.\nАйни дамда, у ҳаваскорлар ўртасида Осиё чемпионати ва Осиё ўйинлари олтин медали соҳиби, қатор халқаро турнирлар ғолиби ва совриндори, қолаверса, профессионал бокс оламининг WBA inter-continental камари эгаси ҳисобланади.\nЭндиликда, боксчимиз IBF ва WBA талқинлари бўйича жаҳон чемпиони Жейсон Росариога қарши жангга ҳозирлик кўрмоқда. Бунинг баробарида, Япониянинг Токио шаҳрида бўлиб ўтадиган ёзги Олимпиада ўйинлари лицензиясини қўлга киритиш иштиёқида мусобақаларга қизғин тайёрланяпти.\nИсроил Мадримов карантин даврида уйида бўлиб турганди. Фурсатдан фойдаланиб, у бир неча кун аввал ўзининг биринчи тренери Баҳром Қурёзов билан Хоразм вилояти жисмоний тарбия ва спорт бошқармасига ташриф буюриб, у ерда бошқарма бошлиғи вазифасини вақтинча бажарувчи Артик Палванов билан учрашди.\nЎзаро суҳбат чоғида профессионал боксчимиз уй шароитида тренерлари томонидан берилаётган махсус дастур асосида якка тартибда ўтказаётган машғулотлар жараёни, келгуси режалари ва мақсадлари ҳақида сўзлаб берди.\nЎз навбатида воҳа спорти раҳбари таниқли боксчимизга келгусида ҳам ўзбек спорти довруғини янада баланд кўтаришига тилак билдирди.


Эрдўғон ўз ҳаракатини изоҳлади\n15 апрел 2021, Тошкент вақти: 09:30\nДавос иқтисодий форуми доирасида Ғазодаги вазият муҳокама қилинган мажлисни тарк этган Туркия бош вазири Ражаб Тоййиб Эрдўғон ўз ватанида миллий қаҳрамон сифатида кутиб олинди.\nЖума куни саҳарда Истанбулга қайтиб келган Эрдўғонни қўлларига Туркия ва Фаластин байроқларини кўтариб олган 5000 дан зиëд туркияликлар қарши олди.\nПайшанба куни Давос иқтисодий форумида Ғазо уруши борасида қизғин баҳс юритгандан сўнг Ражаб Тоййип Эрдўғон¸ баҳс бошловчиси ўзининг Шимон Перес сўзларига жавоб қайтаришига имкон бермаганига норозилик билдириб, форумни тарк этди.\nИстанбулда ўтказилган матбуот анжуманида Туркия бош вазири Давосни ташлаб келишни миллат қадрини ҳимоя қилиш дея атади.\n- Менинг вазифам Туркия жумҳурияти¸ турк миллати номусини бошдан-охирига қадар ҳимоя қилишдир. Мен қандайдир бир қабила бошлиғи эмас¸ балки Туркия жумҳуриятининг бош вазириман. Мен бу вазифада нима қилиш лозим бўлса¸ шу ишни қиламан. Мен ҳозиргача шуни қилдим ва бундан сўнг ҳам айни ишни давом эттираман¸ деди Эрдўғон.


Жорий йилда яна 5 та президент мактабини очиш режалаштирилган\n18:06 30.04.2020 (Янгиланган 18:13 30.04.2020)\nЎзбекистонда яна 5 та президент мактаби ва 2 та ижод мактабини фойдаланишга топшириш режалаштирилган.\nТОШКЕНТ, 30 апр — Sputnik. 2020 йилда яна 5 та президент мактабини фойдаланишга топшириш режалаштирилган.\nБу ҳақда Шавкат Мирзиёев жорий ўқув йилини сифатли якунлаш, битирув ва кириш имтиҳонларини ташкил этиш масалалари муҳокамасига бағишлаб ўтказган йиғилишида маълум қилинди.\n“Республикамизда Президент мактаблари сони 4 тага етди, 9 та ижод мактаби ўз фаолиятини олиб бормоқда. Жорий йилда яна 5 та Президент мактаби ва 2 та ижод мактабини фойдаланишга топшириш режалаштирилган”, - дейилади хабарда.\nПрезидент уларни ўз муддатида қуриш ишларини тизимли ташкил этиш бўйича тегишли топшириқлар берди.\nЭслатиб ўтамиз, президент мактаблари Тошкент, Нукус, Наманган, Хива шаҳарларида очилган. Президент мактаблари битирувчилари белгиланган тартибда давлат томонидан тасдиқланган шаҳодатнома, аттестат билан бир қаторда, халқаро даражадаги тегишли дастур дипломи (International Baccalaureate, Advanced Placement ёки International Advanced Levels)га эга бўлади. Бу эса ўз навбатида хорижий олий ўқув юртларига кириш имконини беради.


Каримов Андижонни милиционер қўлига топширди\n28 январ 2021, Тошкент вақти: 01:22\nЎзбекистон президенти Ислом Каримов Андижонда 2005 йил 13 май куни содир бўлган ғалаённинг қонли бостирилганидан сўнг илк бор шу вилоятга сафар қилди.\nАндижон вилоятидаги жорий вазият билан шахсан танишган президент вилоят ҳокими Сайдулло Бегалиевни вазифасидан озод этди. Унинг ўрнига шу пайтгача Наманган вилояти ички ишлар бошқармаси бошлиғи лавозимида ишлаб келаётган Аҳмаджон Усмонов тайинланди.\nАндижондаги қонли воқеалардан сўнг вилоят ҳокими ишдан кетиши ҳақида овозалар тарқаганига қарамай, С.Бегалиевни вазифасидан озод қилиш мавриди энди етиб келган кўринади. У бу вилоятга 2004 йил 25 майда ҳоким этиб тайинланганди.\n“С.Бегалиев Андижон вилояти ҳокимлигидан нега бўшатилаётгани кундек аён. Президент Андижондаги ғалаёндан сўнг бир йил ўтгач, вилоятдаги абгор вазият сабабчисини кўрсатиши керак эди”, - дейди сиёсий таҳлилчи Пўлат Охунов.\nИкки йил аввал вазифасидан четлаштирилган Қобилжон Обидов ҳам, кейинги ҳоким Сайдулло Бегалиев ҳам аҳолиси энг зич жойлашган, ишсизлик муаммоси эса кундан-кунга кучайиб бораётган Андижондаги ижтимоий вазиятни ўнглашнинг устидан чиқа олмаган кўринади. Андижон ғалаёнига ҳам билвосита аҳолининг абгор яшаш шароити сабаб бўлгани айтилади.\n“Қонли воқеалардан сўнг бир йил ўтиб вилоятга кучишлатар идора вакили тайинланиши вазиятнинг ўзгармай қолганидан далолат беради”, - дейди сиёсий таҳлилчи Тошпўлат Йўлдошев. - Сўнгги йилларда Ўзбекистон бошқарув лавозимларига кўпроқ кучишлатар идоралар вакилларининг тайинланиши кузатилмоқда. Мамлакатда юзага келган вазият президент Каримовнинг давлатни янада қаттиққўллик билан бошқаришини тақозо этмоқда”.\nМамлакат ички сиёсатида қаттиққўлликни кучайтириш жараёни айнан Андижондаги норозиликлардан бошлангани кузатилади. Энди эса яна бутун мамлакатга намуна бўлиши тахмин қилинаётган Андижон бошқаруви “давлатни бошқаришнинг андижонча усули” ўлароқ таърифланиши мумкин.


Ўзбекистонлик дзюдочидан тақиқланган модда аниқланди - EFFECT.UZ\nДзюдо бўйича Ўзбекистон терма жамоаси аъзоси, Рио-2016 Олимпия ўйинлари совриндори, Осиё ўйинлари ғолиби, Осиё чемпионати кумуш медали ҳамда кўплаб турнирларда ғалабаларга эришган дзюдочи Диёрбек Ўрозбоевдан олинган допинг-назоратида тақиқланган модда аниқланган.\nДиёрбек Ўрозбоев Ўзбекистон Миллий антидопинг агентлигининг “Миллий тест рўйхати”га киритилган бўлиб, режали тарзда допинг-назоратидан ўтиши белгиланган. Жорий йилнинг 6 май куни спортчидан мусобақадан ташқари даврда допинг-назорати олинган эди.\nЎрозбоев 3 йил муддатга дисквалификация қилинди. Дисквалификация 2021 йил 16 августдан 2024 йил 15 августга қадар этиб белгиланди.\nМаьлумот учун, Дзюдочи дисквалификация муддати тугаганга қадар Бутунжаҳон антидопинг кодекси ва Ўзбекистон Миллий антидопинг қоидаларининг 2.1-моддасида белгилаб қўйилганидек, халқаро ва миллий тоифадаги мусобақаларда иштирок этиши тақиқланади.\nTeglar:Дзюдо, Диёрбек Ўрозбоев, Дисквалификация, Рио-2016


Бирорта ҳам ўйин ўтказмасдан ... Қирғизистон футбол жамоасининг нархи ошди - 0\nБирорта ҳам ўйин ўтказмасдан … Қирғизистон футбол жамоасининг нархи ошди\nYanvar 29, 2021 Yanvar 29, 2021\nҚирғизистон футбол миллий терма жамоасининг умумий қиймати 1,3 миллион еврога ошди. Бу ҳақда футболчиларнинг трансфер нархини ҳисоблаб чиқадиган Transfermarkt.de нашри хабар бермоқда.\nБир йил олдин футбол бўйича Қирғизистон терма жамоаси футболчиларининг нархи 4 миллион еврога етган. Бу сафар таҳлилчилар 29 спортчини санаб, уларнинг умумий қиймати 5 миллион 475 минг еврони ташкил этишини аниқладилар.\nРўйхатда ўтган йилги футболчилар қолиб, уларнинг сафига Эрнис Батирканов, Авазбек Откеев, Абай Боколеев, Қалисбек Акималиев, Турсунали Рустамов ва Антон Землянухин қўшилган.\nҲозирда жамоадаги энг қиммат ўйинчи бу Валерий Кичин. Йил давомида унинг нархи 400 минг еврога тушиб кетган бўлса ҳам, у ҳали ҳам олдинда келмоқда. Ундан кейинги ўринни ҳозирда 750 минг еврога баҳоланган Гулжигит Алиқулов эгаллаб турибди. Улардан кейин Бекжан Сағинбаев ва Муролимжон Аҳмедов бормоқда.\nҚайд этиш керакки, ўтган йили миллий терма жамоа пандемия сабабли бирорта ҳам ўйин ўтказмаган.\nCOVID-19: Ҳозирги кунда мингдан ортиқ бемор даволанмоқда\nТожливирус 76 кишида аниқланиб, икки бемор вафот этди\nҚирғизистоннинг камончилари Тошкентдаги мусобақада қантнашади\nКамон отиш бўйича Қирғизистон миллий терма жамоаси аъзолари 22-27...\nFevral 2, 2021 0\nҚирғизистонлик ҳакам Ўзбекистон – Аргентина учрашувини бошқаради\nҚирғизистонлик футзал мутахассиси, ФИФА рефериси Нурдин Букуев Ўзбекистон ва...\nFevral 1, 2021 0\nФутбол: Мьянмадаги воқеалар Қирғизистон билан бўладиган ўйинга халақит берадими?\nАввалроқ Мьянмада ҳарбийлари ҳокимиятни эгаллаб олиб, бир йилга фавқулодда...\nДунё Сиёсат Спорт Хабарлар


Сарвар Каримов «Сарвқомат дилбарим»даги ўпишиш саҳнаси кесиб ташлангани учун «Milliy TV»ни судга бермоқчи - Zamin.uz\nКадр: «Сарвқомат дилбарим»\nЧингиз Айтматовнинг «Сарвқомат дилбарим» асари асосида ўзбекистонлик режиссёр Сарвар Каримов томонидан суратга олинган фильм 20 март куни «Milliy TV» телеканали орқали эфирга узатилди. Сарвар Каримов эфирга узатилган фильмнинг энг муҳим қисмлари — Илёс ва Асалнинг Иссиқкўл бўйидаги бўса саҳнаси кесиб ташланганидан норозилигини билдириб, байрамдан сўнг телеканални судга беришини маълум қилди.\n- Қадрли «Milliy TV» телеканалининг айрим ижодкорлари. Сизларни илгари ҳам унчалик қаттиқ яхши кўрмасдим-у, кечаги ишингиздан кейин умуман ёмон кўриб қолдим. Телеканалингизни бутун ижодий жамоамиз билан ёмон кўрамиз. Магазинчи Ғайбулла ҳам сизларни ёқтирмайди, ўзи айтди менга.\nШу ўринда сизларга савол бермоқчи эдим: наҳотки одам шу қадар қўрқоқ бўлиши мумкин? Икки одам кадрда ўпишса – мусаффо осмонимиз узилиб қаро ерга қулаб тушадими? Ёки ўзбек ўпишмайдими? Ёки бу фильмда уйдан қочиб, кўча-куйда ўпишиб юриш тарғиб қилинганми? Фильмни ўзи кўраётганда мундоқ умумий маъно-мазмунига ҳам аҳамият берасизларми? Ёки ақл-у фаросатингиз фақатгина асарни алоҳида-алоҳида кадр даражасида кўришдан уёғига ўтмайдими?\nФильмнинг бошида катта қилиб 16+ деб ёзилган бўлса, жонивор кечаси 22:00 дан кейин берилаётаган бўлса – нима муаммо? Қолаверса, кинони мен тасвирга олганман, «Ўзбеккино» Миллий агентлиги бадиий кенгаши тасдиқлаган, шу саҳнаси билан Ўзбекистон, Қирғизистон, Россия, Туркия кинотеатрлари намойиш этган, фестиваль ва танловларда қатнашган. Шундай экан, сиз нимадан қўрқасиз? Гап тегса – менга тегади, «Ўзбеккино»га тегади-ку! Сизларга тегмайди.\nТегса ҳам, «Ана, режиссёрдан сўранглар нега бунақа уятсиз кино олганини. Бизга «Ўзбеккино» берди кинони, биз қўйдик», десангиз ҳам бўлади-ку?! Нега бу қадар қўрқоқсиз? Нега бу қадар калта ўйлайсиз? Қилаётган ишингиздан ўзингиз уялмайсизми? Наҳотки бир умр қўрқиб, қалтираб, икки пуллик ишингиздан айрилиб қолиш ваҳимаси билан яшаб, ўлиб кетаверасизлар? Сиз ҳам одамсиз-ку, қул эмас.\nОнгли мавжудотсиз-ку. Мия нимага берилган ўзи? Ўпишиш саҳнаси «Ўткан кунлар»да ҳам, «Шум бола»да ҳам бор-ку. Ёки бу фильмлар ҳам уятсизми? Ёки Чингиз Айтматов ёмон ёзувчими, уятсиз, маънавиятсиз асарлар ёзганми? Кесмасангиз — дунё остин-устун бўлиб кетар экан, мен билан алоқага чиқиб, бир оғиз маслаҳатлашсангиз бўлмасдими?\nНаврўз байрами билан ҳам табрикламайман сизларни. Сизлар – ёмон одамсизлар!, - кинорежиссёр Сарвар Каримов.\nЭслатиб ўтамиз, «Ўзбеккино» Миллий агентлиги ва Ўзбекистон телеканаллари биргаликда коронавирус профилактикаси кунларида «Уй кинотеатри» акциясини амалга оширмоқда. «Ўзбеккино» телеканалларга тақдимоти яқин икки ҳафта ичида ўтказилиши мўлжалланган 30 та янги фильмни тақдим этган. Улар орасида «Сарвқомат дилбарим» «Қўқон шамоли», «Авлоний», «Биринчи август» ва бошқалар бор.\nСарвар Каримов Сарвқомат дилбарим ўпишиш саҳнаси\nШароф Бошбеков: Киночиларнинг деярли барчаси «лўли» экан\nХивада соврин жамғармаси 37 минг доллар бўлган фестивал ўтказилади\nШаҳзода 6 йил «запрет»да бўлишига аслида отаси сабаб бўлгани ҳақида сўзлаб берди


Норвегияда ҳалол гўшт ишлаб чиқариш йўлга қўйилди\nНорвегия тарихида биринчи марта ҳалол гўшт тайёрлаш йўлга қўйилди. Ўтган йили декабр ойи Нур-Трёнделаг губерниясида шариат қоидаларга кўра 100 та буғу забҳ қилиниб, уларнинг гўшти ҳалол сертификатини олди, деб хабар қилади Russisk.org. Бу ҳалол гўштларнинг асосий қисми Ослода қолган қисмлари эса Дубайга юборилиши эҳтимоли бор. Норвегияликларнинг уддабуронлигига қоил қолмай иложимиз йўқ. Гўштни ҳалол қилиб тайёрлаш саам-буғучиларга катта фойда келтрилиши мумкин. Улар энди ўз маҳсулотлари билан ўз фуқароларини таъминлаши билан бирга ташқи бозорга чиқишлари ҳам мумкин.\n"Бу маҳсулот - буғунинг ҳалол гўштини - олдинлари мусулмонлар топиши мушкул эди. Менга буғунинг гўшти роса ширин эканини айтишган эди. Бироқ ўзим уни олдин тотиб кўрмаган эдим", дейди Норвегия Ислом кенгашининг бош котиби Меҳтаб Афсар.\nБу ҳайвонларни сўйиш, худди бошқа ҳайвонларни сўйиш кабидир, яъни мусулмон қассоб, керакли калималарни айтиб, (шариат талаб қилган бошқа нарсалар билан) сўйади, деб тушунтиради Афсар.\n"Биз бир йилдан ортиқ ушбу тажриба лойиҳага тайёрландик, Норвегия Ислом кенгаши билан алоқага чиқдик. Норвегия ҳалол бозорига чиқишимиз учун булар трамплин бўлишига умид қиламиз", деди фирма раҳбари Харри Дирстад.\nШариат қоидалари асосида забҳ қилинган гўштлар маълум қисми Дубайнинг муҳташам ресторанларига юборилади. Дирстад Норвегия буғусини февралда бўлиб ўтадиган кўргазмада тақдим қилмоқчи. "Йирик ресторанлар тезда алоқага чиқишди, бироқ уларга фақат ҳалол гўшт керак экан", деб қўшимча қилиб қўйди у.


29 ноябр 2021, Тошкент вақти: 16:53\nЯнги муфтий Нуриддин Холиқназаров (ўнгдан биринчи), АҚШнинг собиқ давлат котиби Майк Помпео билан учрашувда, февраль, 2020 (Сурат Абу Муслим саҳифасидан олинди)\n19 октябрь куни Ўзбекистон мусулмонларининг янги раҳбари, мамлакат муфтийсининг номи эълон қилинди.\nТошкент шаҳар бош имом-хатиби лавозимида ишлаб келган Нуриддин Холиқназаров шу йил 15 августида 71 ёшида вафот этган Усмонхон Алимовнинг ўрнини эгаллади.\nОзодлик билан суҳбатда ўзбекистонлик имом ва диний фаолларнинг айтишича, 53 яшар Нуриддин Холиқназаров “кучли илми ва ҳар қандай шароитда томонларни муросага келтира олиши” билан танилган.\nЯнги муфтийни тайинлаш қарийб 2 ярим ойга чўзилди.\nТошкент шаҳри бош имом-хатиби бўлиб ишлаётган, андижонлик имом Нуриддин Холиқназаровнинг муфтий лавозимига тайинланиши мумкинлиги ҳақида Озодлик 17 сентябрь куни ёзган эди.\nОзодликнинг Мусулмонлар идорасидаги манбалари, Н. Холиқназаров муфтийликка кўрилаётган икки номзоддан бири экани ва унинг “президент Мирзиёев назарига тушгани”, ҳақида айтишганди.\n19 октябрь куни Ўзбекистон мусулмонлари идораси Уламолар Кенгашининг кенгайтирилган йиғилишида Н. Холиқназаров Ўзбекистон мусулмонлари идораси раиси, муфтий лавозимига сайланди.\nЎзбекистон илк бор бу сайловнинг видеоси жамоатчиликка намойиш қилинди. Ушбу видеода муфтий ўлароқ илк чиқишини қилган Н. Холиқназаров мамлакатга тинчлик, унинг раҳбари президент Шавкат Мирзиёевга эса миннатдорчилик билдирди.\n1968 йилда Андижон вилояти Асака шаҳрида туғилган Н. Холиқназаров 2019 йилдан Тошкент шаҳар бош имоми бўлиб ишлаётган эди, унга қадар узоқ Андижон вилояти бош имом хатиби бўлган.\nАндижонда 15 йилдан ортиқ Холиқназаров билан бирга ишлаган шаҳрихонлик имом, Бўстон (аввалги Бўз) туманида узоқ йиллар имом хатиб бўлган Абдулаҳад қори Тожибоев, Нуриддин қорининг муфтий лавозимини эгаллаганиндан хурсандлигини яширмади.\n- Нуриддинжон қори андижонлик жуда машҳур Шафоат ҳожи Холиқназаровнинг набираси бўлади. Илмли оиладан чиққан, ўзи ҳам жуда илмли, гўзал ҳулқли, ҳаммани бирлаштира оладиган қобилиятга эга. Андижонни биласиз, ҳар-хил шунақа имомлар бўлган, уларни ҳам иттифоққа келтирган бу киши. Мана, ҳозир ҳаммаси бир-бири билан чиройлик муомала, муносабатда. Шунинг учун мен бу кишининг муфтийликда ҳам шунақа чиройлик муомала ва илм билан жуда яхши ишлашига ишонаман, - дейди Абдулаҳад Тожибоев.\nСуҳбатдош тилга олган Шафоат ҳожи - Шафоат Азим Рўзадор ўғли Холиқназаров, Facebook тармоғидаги “Ўзбеклар ҳаёти” гуруҳида келтирилган маълумотларга кўра, 1890 йилда Андижонда туғилган, оиласи Чор ҳукумати таъқибига учраган йилларда Қирғизистоннинг Ўш шаҳрига ўтиб ўрнашган.\nАйтилишича, совет ҳукумати даврига келиб, Ўш қозиси, кейин эса Қирғизистон қозиси бўлган, кейинчалик Ўрта Осиё ва Қозоғистон мусулмонлари диний идораси раиси, муфтий Шайх Зиёвуддинхон ибн Эшон Бобохон билан бир сафда ишлаган.\n- Ўша боболари ва оталарининг тарбиясини олган. Диний бошқарувни тушунган имом-да, бу киши. Вақтида Андижонлик имомларни ҳам яхши тушунган, ҳокимиятлар ҳар-хил ишларни буюрганда: “Имомларни ҳар-хил ишларга югуртириш дурустмас, биз ўзимиз ҳал қиламиз, уларни ҳадеб овора қилманглар”, деб бизга кўп енгилликлар қилганди, - дейди Абдулаҳад қори.\nҚуйида Абдулаҳад қори Тожибоев билан суҳбатни тўлиқ тинглашингиз мумкин:\nАндижонлик собиқ имом Абдулаҳад қори Тожибоев билан суҳбат\nЎзбекистонлик таниқли блогер, Islamonline.uz вебсайти асосчиси Адҳам Отажонов (ижтимоий тармоқлардаги тахаллуси Abu Muslim) Нуриддин қори Холиқназаровни “мўътадил шахс” дея баҳолади:\n“Янги муфтий мусулмонларга анча таниш, аввал Андижон бош имом-хатиби бўлган, сўнг Тошкент шаҳар бош имом-хатиби этиб тайинланган. Яъни, бу ишларда ишлайдиган одам оддий фигура ҳисобланмайди. Илмли ва мўътадил шахс. Диний маърузалари билан анча танилган. Эҳтимол, шунинг учун бу лавозимга сайланган бўлса керак. Имомлар орасида статуси ҳам баланд, чунки Тошкент шаҳри бош имоми эди”.\nОтажонов, Н. Холиқназаров билан маълум муддат бирга ишлагани, АҚШ делегацияси билан учрашувларда бирга қатнашганини ҳам илова қилди. Айтишича, янги муфтий “Виждон эркинлиги ва диний ташкилотлар тўғрисида”ги қонуннинг яқинда қабул қилинган янги таҳририни ҳозирлашда ҳам фаол қатнашган.\n“Билишимча, янги муфтий янги виждон ҳақидаги қонунни тайёрлашда иштирок этган ва бу кишининг ташаббуслари билан "жамоат жойларида диний либос" деган тушунча олиб ташланган. Яъни, кўчада ҳижобда юришга тақиқ олиб ташланган. Бу кишининг дунёқараши ҳам кенг... АҚШ давлат департаменти раҳбари Помпео келганида ҳам у билан учрашувда иштирок этган. Диний эркинликлар масаласида муҳокамалар олиб борган”.\nАммо Отажонов фикрича, муфтийликка тайинлангач, бу кишининг ўзбекистонлик диндорларни қийнаб турган қатор масалалар - диний таълим, ўқувчи ва талабаларнинг рўмоли, диний адабиётлар каби муаммоларнинг ҳал бўлишини кутиш - қийин масала:\n“Бунисини билмадим, чунки кўп нарса бунга боғлиқ эмас. Масалан, таълим муассасаларида дресс-код ҳақида талабни таълим даргоҳи ўзи белгилайди. Бошқалар аралаша олмайди”.\nБлогерга кўра, Ўзбекистонда сўнгги ойларда Толибонга хайрихоҳ ва нисбатан радикал позициядаги диндорлар қатлами кенгайиши борасида ҳам янги муфтий ҳукумат измидан чиқмайди:\n“Менга кўра, янги муфтий “толибонлар” масаласида давлатимиз сиёсатидан четга чиқа олмайди ёки ўзича алоҳида сиёсат қила олмайди... Радикал ва фанатик гуруҳлар билан эса, "Жаҳолатга қарши маърифат" билан курашиш тамойиллари доирасида ҳаракат қилса керак”.\nИжтимоий тармоқларда диний мавзуларда фаол чиқишлар қилиб келган ва исмини очиқламаслик шарти билан фикр билдирган блогерлардан яна бирига кўра, Нуриддин Холиқназаров, Тошкентга имом-хатиб бўлганидан кейин тез фурсатда президент Шавкат Мирзиёев назарига тушган:\n“Юқорида кайфият қанақа, муҳит қандай, ким билан қандай муомала қилиш керак, нимани айтиш мумкин, нимани мумкинмас - шунақа нарсаларни жуда яхши тушунган имом бу киши. Кейин ўзимиздан чиққан, Андижондаги мадрасада, кейин Олий Маҳадда ўқиган. Бундан ташқари, Фарғона давлат университетининг филология факультетини тамомлаган, агар адашмаётган бўлсам. Маданиятли, илмли, муомалали одам-да. У киши ҳукуматнинг измидан асло чиқмайди, биринчидан. Иккинчидан, талашиб турган имомларни бирпасда муросага келтириб қўядиган қобилияти бор. Шунинг учун, Мирзиёевнинг назарига тушган бўлса керак. Энди хавфсизлик хизматига алоқаси бор, деган гаплар ҳам бўляпти. Бу масалада бир нарса дейиш қийин, кўрмаганмиз, аниқ билмаймиз. Аммо хавфсизлик идорасига маъқул бўлмаса, муфтийликка келмасдилар, дейишимиз мумкин. Аслида, жуда муфтийликка мос инсон. Мен шахсан ҳурсанд бўлдим, бу киши тайинланганидан”.\nЎзбекистон Мусулмонлари идораси янги муфтийнинг мухтасар таржимаи ҳолини эълон қилди:\n1968 йилда Андижонда туғилган Нуриддин Ҳолиқназаров 1992 йилда Бухоро вилоятидаги Мир Араб мадрасаси, 1998 йилда Имом Бухорий номли Тошкент ислом институти, 2007 йилда эса Фарғона давлат университетини тамомлаган.\nТурли йилларда у Асака шаҳридаги “Аҳмадали Махдум” масжиди имом-хатиби, Тошкент шаҳри “Оқ тепа” жоме масжиди имом-хатиби, пойтахтдаги “Кўкалдош”, Андижон вилоятидаги “Саййид Муҳйиддин махдум” мадрасалари ўқитувчиси, Андижон вилояти бош имом-хатиби бўлиб фаолият юритган.\n2019 йилдан шу кунга қадар Тошкент шаҳар бош имом-хатиби вазифасида ишлаётган эди.\nҲозирда Тошкент имом-хатиби лавозимига тармоқларда зиддиятли чиқишлари билан танилган Юнусобод тумани ва “Мирза Юсуф” жоме масжиди имом-хатиби Раҳматуллоҳ Сайфуддинов тайинланди.\nР. Сайфутдинов эркакларнинг доялик қилишига қарши баëноти ва бошқа чақириқлари билан кўплаб мунозараларга сабаб бўлганди. Мунозаралар ортидан имом ўз маърузасини "нотўғри талқин" қилган, дея матбуотни “фитнакорликда” айблаган.\n“Раҳматуллоҳ қори ҳам шаҳар Бош имомига лойиқ намзод. Тармоқлада "зиддиятли имом" деган гап кўпроқ атеист ёки динсизлар тарафидан ўйлаб топилган. Чунки домла мусулмонлар манфаатидан келиб чиқиб гапирганлар. Бу эса, атеистларга ёқмаган ва асосан, ўшалар шов-шув қилиб юборди. Хусусан, “акушер эркаклар” мавзусида. Сайланиш масаласига келсак, бу домла медиа майдонда жуда актив, қани эди, ҳамма имом-домлалар шундай бўлса. Кейин, бу домла ўзининг устида доим ишлайди, доим илм олиш ва илмни тарқатишда кўпчиликка ўрнакдир”, деб ҳисоблайди А. Отажонов.\nМусулмонлар идорасининг олдинги раиси, муфтий Усмонхон Алимов шу йилнинг 15 августида 71 ёшида вафот этган эди. Шундан буён муфтий лавозими бўш қолаётганди.\nУсмонхон Алимов президент Шавкат Мирзиёевга яқин уламо бўлгани айтилади. Мирзиёев Самарқандда ҳокимлик қилган йиллар Алимов Самарқанд вилоятининг бош имом-хатиби лавозимида ишлаган.\nНуриддин Холиқназаров Ўзбекистон мустақиллиги даврида диний раҳбариятга келтирилган олтинчи муфтийдир. Унга қадар Усмонхон Алимов, Абдурашидқори Баҳромов, Мухторжон Абдуллоҳ Бухорий ва Шайх Муҳаммад Содиқ Муҳаммад Юсуфлар муфтийлик қилган.\nУмумиятла, Ўзбекистон ва Марказий Осиёдаги 5 республика мусулмонлари учун алоҳида бошқарув органи сифатида муфтиятга асос солиш ташаббуси минтақада танилган Бобохонлар сулоласига мансуб.\nБу сулола асосчиси шайх Эшон Бобохон ташаббуси билан 1943 йили Ўрта Осиё ва Қозоғистон мусулмонларининг диний назорати ташкил этилган ва у киши муфтий этиб сайланган.\nКейинчалик бу назорат органини сулола вакиллари - шайх Зиёвуддин Бобохон ва Шамсиддин Бобохонлар бошқарган.\nМуфтият илк ташкил этилганидан буён минтақадаги мусулмонларни бошқаришда ҳукуматга қўл келган бир жамоат ташкилоти вазифасини ўтаб келмоқда. Собиқ иттифоқ даврида ҳам, кейинчалик Ўзбекистон мустақилликка эришганидан сўнг ҳам бу идора - давлат сиёсатини имомларнинг маърузалари ва таъсири орқали аҳолига етказишда муҳим идоралардан бўлиб қолаётгани айтилади.\n“Рустамжон домла” ва Муфтий “сайлови”, "Малика" бозорида яна рейдлар, 12 “ҳизбчи” ушланди


Асад Асил. Аллоҳга ёқмайдиган ишлар (2003) - www.ziyouz.uz\nБош саҳифа МатбуотҲозирги давр матбуотиАсад Асил. Аллоҳга ёқмайдиган ишлар (2003)\nТошкент вилоятининг Бўстонлиқ тумани номига монанд гўзал бир маскандир. Жаннатмакон бу кичик водийда азал-азалдан табиатдаги жамики гўзалликлар мужассам эди. Аллоҳ яратиб қўйган соф табиий гўзалликлар, бойликлар тўлиб-тошиб турадиган Бўстонлиқ кўркига бора-бора жиддий путур етказила бошланди. Табиат кушандаларининг хуружи йил сайин кучаявергач, бундай бевошларни тийиб қўймоқ ва атроф-муҳитга етказадиган зарар ҳамда йўқотишларнинг ўрнини тўлдирмоқ ниятида бир қатор амалий чора-тадбирлар кўрилди.\nТабиатни муҳофаза қилиш Давлат қўмитаси фаолияти кучайтирилди, бундан салкам ўн йил муқаддам Ўгам-Чотқол Давлат миллий табиат боғи ташкил этилди. 57 минг 600 гектар майдон ажратиб берилган бу ташкилот йил сайин ўз фаолиятини мустаҳкамлаб бормоқда. Чунки атроф-муҳит муҳофазаси борасидаги жиддий ва қалтис вазият ҳаммамиздан худди шуни талаб этмоқда эди. Айниқса миллий боғ бош нозири Собир Йўлдошевнинг ўзи шахсий намуна кўрсатаётгани туфайли нозирлардан Толиб Собиров, Раҳимжон Сайдаҳмедов кабилар муҳим бу соҳанинг ҳақиқий фидойилари сифатида бошқаларга ўрнак бўлмоқдалар…\nБир тасаввур қилиб кўринг-а, яхшигина қуролланган броконер ҳозиргина отган ўлжаси – чиройли кўзлари мангуга юмилган кийикни нимталаб, тоғдан тушиб келяпти. Унинг юраги така-пука, кўзлари вахшиёна, совуқ аланглайди. Агар қўлга тушиш хавфи сезилсами, жазодан қутулиб кетиш учун у ҳар қандай қилмиш, ҳатто жиноятдан ҳам тап тортмайди. Аммо қандай йўл билан бўлмасин, бу ёвузни қўлга олиш керак. Толиб Собиров шундай қалтис дамларда ҳам ўзини йўқотиб қўймайди, у ҳамиша сергак ва дадил. Бу йигит табиат кушандасининг изига тушдими, уни ушламай қўймайди. Мана, энг кейинги далиллардан бири. Шу йилнинг 22 апрел куни бурчимуллалик Шоёқуб Шоазизов ўзига ишонган ҳолда бир бош кийикни овлаб қайтаётган эди. Ўзига ишонишининг боиси шу эдики, у Чотқол қўриқхонасида нозир бўлиб ишларди. Толиб Собиров бу томонларга эътибор бериб ўтирмади, сира тап тортмасдан уни қўлга олди. Чунки, аввало, унинг виждон амри, қолаверса, хизмат бурчи ва ниҳоят, оёқости қилинаётган Табиат нидоси нозирни шунга даъват этмоқда эди. Қаршилик кўрсатишнинг фойдаси йўқлигига кўзи етган Шоазизов 80 минг 520 сўм жарима ва 1320 сўм жарима-зарарни тўлашга дарҳол рози бўлди. Шу қишлоқлик яна бир кийик кушандаси Ҳайдар Имоналиев отган ўлжаси учун жарима тўлашдан бош тортди. Бош тортиб қаерга ҳам борарди, иш Бўстонлиқ туман судига оширилгач, 66 минг сўм жаримани миллий боққа, тўққиз минг тўққиз юз сўмни эса давлат божи учун тўлаши ҳақида ҳукм чиқарилди. Миллий боғ ходимлари ўтаётган йилимизнинг тўрт ойи давомида ноқонуний овчиликдан ўн бир кишини, дарахт кесган ва доривор ўсимликларни пайҳон этган ўттиз кишини, кўрсатмага хилоф ҳолда балиқ овлаган олти кишини, миллий боғ майдонларини ифлослантирган ўн кишини ва сув заҳираларига зарар етказган ўн тўққиз кишини жазоладилар.\nТабиат ҳимоячилари ишининг мураккаб томонларидан яна бири шундаки, атроф-муҳитни вайрон қилаётганлар кўп ҳолларда сувдан қуруқ чиқиб кетиш учун ҳар хил найрангларни ишга солиб кўрадилар. Шундай пайтда одил судлар ёрдами керак бўлади.\n— Миллий боғ ташкил этилгандан сўнг 1993 йил январ ойида Ўзбекистон Республикаси Вазирлар Маҳкамасининг махсус қарори билан бу ҳудуддан яйлов сифатида фойдаланиш бутунлай бекор қилинди. Шунга қарамай, Фарғона водийсининг айрим жамоа хўжаликлари миллий боғ майдонларига ҳамон мол ҳайдамоқдалар. Масалан, 1997 йил Наманган вилоятининг Уйчи туманидаги “Қизил Равот” жамоа хўжалиги миллий боғ майдонларида мол боққанлиги учун Наманган вилоят хўжалик суди орқали 180 минг сўм жарима тўлади. Фарғона вилояти Бешариқ туманидаги “Рапқон” жамоа хўжалигидан ҳам 1997 йилдаги шундай ноқонуний хатти-ҳаракатлари учун 319 минг 500 сўм жарима ундирилди. Хуллас, она-Табиатимиз ҳимояси йўлида халқ судларининг ёрдамга келаётгани айни муддао бўлмоқда. Айниқса, Бўстонлиқ ва Оҳангарон туманлари халқ судларининг бу борадаги фаолиятлари таҳсинга лойиқ бўлмоқда. Қонунларимиз асосида ўз вақтида қатъий чоралар кўриш орқали улар ҳам атроф-муҳит муҳофазасига муносиб ҳиссаларини қўшмоқдалар.\nТабиатимиз кўркини, бойликларини қўриқлаш, унга зарар етказувчи ва талон-тарож қилувчиларга қарши курашда Бўстонлиқ туман табиатни муҳофаза қилиш Давлат қўмитаси нозирлари ҳам бетиним иш олиб бормоқдалар. Улар томонидан 1998 йил ва 1999 йилнинг уч ойи давомида 141 ташкилот текширилиб, тегишлиларга қонун асосида жарималар солинди, товонлар ундирилди. Қонунга хилоф иш тутган ўттиз олти мансабдор шахс ҳам жазодан қуруқ қолгани йўқ… Бундай далилу исботларни кўплаб келтириш мумкин. Шу ўринда ҳақли бир савол туғилади: хўш, биз табиатни нима учун шу қадар вайрон қиляпмиз? Ҳар қандай чора кўрилмасин, табиатимиз, атроф-муҳитнинг тобора ночор аҳволга тушиб қашшоқлашаётгани бор ҳақиқат-ку! Кўра-била туриб жиноятга, Аллоҳга ёқмайдиган ишларга нима учун қўл уряпмиз? Ўлдирилган бир кийик бадалига юз минг сўмга яқин жарима тўлагандан кўра, шу маблағни оилангиз равнақига, фарзандларингиз корига ишлатсангиз бўлмасмиди?! Бетакрор гўзалликни ўзида мужассамлаштирган атроф-муҳитга нисбатан бу хилдаги ёвузликларни қай йўл билан бутунлай жиловлаш мумкин?..\nАввало, албатта, қаттиққўллик лозим. Ҳар бир кимса қилмишига яраша жазосини олмоғи шарт. Аммо жойларда кенг тушунтириш, ҳар томонлама мукаммал тарбиявий ишлар олиб боришга ҳам астойдил киришиш вақти етмадимикин?! Бизнингча, атроф-муҳит муҳофазаси ҳусусида нафақат табиат ҳимояси йўлида фаолият кўрсатаётган ташкилотлар, балки аҳолини бевосита бошқараётган фуқаролар йиғинлари, маҳаллалар қўмиталари фаоллари, маориф ва бошқа соҳа кишилари ҳам виждон амри асосида иш олиб бормоқлари даркор. Диний ташкилотлар бу муҳим вазифага яқиндан кўмаклашсалар нур устига аъло нур бўлур эди. Зеро, ҳар қандай жиноят, хиёнат, умуман Аллоҳга ёқмайдиган жамики ёвузликлар ҳеч қачон жазосиз қолмаслигини каттаю кичик баравар билиб олсалар табиат муҳофазаси бобидаги ишларимиз янаям юришиб кетиши муқаррар.\nБУ ЖОЙЛАР, БУ ТОҒЛАР – ЖОНУ ЖАҲОНИМИЗ\nЙиллар давомида топталган, аёвсиз талон-тарож қилинган она Табиат қисматига бундан буён бефарқ қараб туролмаймиз. Зеро, Ватанимизга ўзимиз эгалик қилаётганимизга ўн икки йилдан ошяпти. Атрофимиздаги гўзалликларнинг қолган-қутганларини кўз қорачиғидек авайлаб-асрашимиз, бой берилганларининг эса ўрнини тўлдиришимиз шарт. Шундай қилмасак, келгуси авлод биздан ҳеч қачон рози бўлолмайди.\nХудди шундай олижаноб мақсад йўлида юртимизда Угом-Чотқол давлат миллий табиат боғи ташкил этилди. Бу даргоҳ мустақиллигимиз билан баробар одимламоқда, оёққа мустаҳкам туриб олиб, йил сайин чирой очиб боряпти. Нафақат Ватанимизда, балки ҳудуди катталиги жиҳатидан турдошлари орасида ягона саналган Миллий боғ 574,6 минг гектар майдонни эгаллаган. Бу боғ Тошкент вилоятининг Бўстонлиқ, Паркент ва Оҳангарон туманларидаги Қоржонтов, Угом, Пском, Чотқол тоғ тизмалари оралиқларига жойлашган. Узоқ йиллар қаровсизлик оқибатида ғоят орқага кетган Ғарбий Тянь-Шань бағрида, хайриятки, ҳануз Қор қоплони, Мензбир суғури, Оқ тирноқли қўнғир айиқ, Туркистон силовсини, ўн тўрт хил сут эмизувчилар, ўн икки хил судралиб юрувчилар, юздан ортиқ қуш ва ўн бир хил балиқ турлари сақланиб қолган экан. Шунингдек, Миллий боғ ҳудудида икки мингдан зиёд ўсимлик турлари мавжуд бўлиб, уларнинг кўпчилиги дориворлардир. Агар қўшимча қатъий чоралар кўрилмаса табиатдаги бу дурдоналарни ҳам бой бериш хавфи борлигини ўз вақтида тушунган ҳукуматимиз раҳбарлари 2001 йил махсус қарор асосида ўрмон хўжаликлари ҳамда Чотқол қўриқхонаси сингари ўз ҳолича ишлаётган ташкилотларни Миллий боғ бошқармаси тасарруфига ўтказди. Ўз навбатида унумли меҳнат учун зарур шарт-шароитлар яратиб берилди. Жумладан, ишчи-ходимларнинг ойлик маошлари тўрт бараварига, моддий-техник база яратиш учун сарфланадиган маблағ олти баробарига оширилди. Тошкент вилояти ҳокимлиги ёрдами орқали Б-170 маркали бульдозерлар, МТЗ-82 тракторлари, УАЗ маркали автоуловлар ва бошқа техник асбоб-анжомлар сотиб олинди. Миллий боғ жамоаси ҳақиқий фидойилар ҳисобига қайта ташкил этилди. Шундай қилиб, улар шиддат билан ишга киришдилар…\nАстойдил олиб борилган ҳаракат қисқа фурсатда ўз самарасини бера бошлади. Биробарин, 2000 йилга қадар 232 гектар ўрмон яратилган бўлса, 2002 йилнинг ўзидаёқ 284,2 гектар майдонда яшил бойлик ўстириладиган бўлди. 2003 йил охиригача 300 гектар ўрмон ташкил этиш учун курашилмоқда. Кейинги икки йил давомида 13 минг 560 гектардаги ёш ўрмонларга ишлов берилиб, 14,6 гектар майдонга алоҳида арча кўчатлари ўтқазилди. Миллий боғ кўчат ўстирувчилари икки миллион донадан ортиқ ниҳол етиштирдилар. Халқимиз саломатлигини тиклашга ўз ҳиссаларини қўшаётган бунёдкорлар 87 тонна доривор ҳам тайёрладилар.\nМиллий боғнинг баланд тоғлар орасидаги таянч нуқтаси бўлмиш Қоронғи Тўқай сари жўнадик. Дастлабки кун Пском қишлоғига етиб олишни режалаштирган эдик. Маълумки, Чорвоқ денгизи соҳилларида юз метрли оралиқ масофа ҳар қандай қурилишлардан мутлақо холи бўлиши шарт. Бу қарорни суистеъмол қилган “Полёт” қўшма корхонаси раҳбари денгизга тақаб хусусий оромгоҳ қуриб олган экан. Бўстонлиқ туман ҳокимлиги раҳбарлигида оромгоҳ вагонлари махсус майдончали автоуловларга юкланиб, Миллий боғ ихтиёрига жўнатилди. Мусаффо денгиз бир “ғурбат”дан халос этилди…\nҚуёш ғарбдаги осмонўпар чўққилар ортига тушиб бораётганда Пском дарёси бўйлаб жўнадик. Биз мўлжалга олган Пском қишлоғига қадар катта-кичик ўн тўрт манзилгоҳ бор экан. Қорабулоқ, Муллало, Полвонак, Майдонтол, Курдептур, Испай, Қўшбулоқ, Қунч, Тепар, Такаёнғоқ, Жовжурак, Урунгач, Чакак, Қуруқсой ва ниҳоят, Пском. Йўллар султони бўлмиш УАЗ автоуловини Абдуғани Ғойибов моҳирлик билан бошқарар, Миллий боғ нозирлари бошлиғи Абдураҳмон Ғойибов эса рация орқали бетиним алоқага чиқиб борарди:\n— 06, 05 га жавоб беринг!\n— Мен – 06 эшитаман!\n— Ҳудудингизда тинчлик-осойишталикми?\n— Тинчлик, ҳаммаси жойида.\nШу йўсинда муттасил йўл босиб, туман марказидан юз чақиримча олисдаги Пском қишлоғига қоронғу туша бошлаганда кириб бордик.\nПском – жуда қадимий қишлоқ. Унинг асл номи Мискон. Узоқ ўтмишда бу жойлардан ажнабийлар қимматбаҳо хазиналарни кавлаб олиб кетишган, дейишади. Миллий боғнинг Пскомдаги нозири Муллавой Неъматов хонадонида тунадик. Азонда қоронғи тўқай сари йўлга ҳозирланар эканмиз:\n— Хўжа Абдулло Ансорий руҳи покларини зиёратлаб ўтамиз-да, — деб қолди хонадон соҳиби. – Ўтмишдан қолган энг қадрли ёдгорликлар қаторида ул азиз инсон қабрини ҳам пскомликлар авайлаб-асраб келмоқдалар…\nПском дарёсининг шундоққина ўнг соҳилида кўҳна қабристон бор экан. Унга кираверишда томи шифер билан ёпилган мўъжазгина бир уйча. Оддий тошлардан териб ясалган йўлак узра бориб, кичик айвонли уйга кирилади. Хонанинг ўртасида оқ мато ёпилган қабр. Наҳотки шу қабр 1006 йил Ҳиротда туғилган улуғ шоир Абдулло Ансорий жанобларига тегишли бўлса?! Китобларда қайд этилишича, 1089 йилда вафот этган бу аллома тоғлар орасидаги Пском қишлоғига қай йўл ва қандай сабаблар билан келиб қолган экан?!\nБу саволларга аниқ жавоб топилса, хайрли бир иш бўларди.\nЙўлнинг мураккаби энди бошланди: Оҳолисой, Қорақизсой, Онаўлгансой, Толдиқсой, Қорабовсой… Туби кўринмас ваҳимали зовларни кесиб ўтган қалтис йўллар ҳар қандай довюрак одамнинг ҳам этини жунжиктиради. Аммо Миллий боғ шунқорлари катта шаҳарларнинг тахтиравон кўчаларида кетаётгандай хотиржам. Лекин бепарво эмас. Тез-тез учрай бошлаган каклик тўдалари хушёр юришни тақозо этмоқда. Чунки каклик полапонлари яширинишни хаёлларига ҳам келтирмай, қумлоқ йўл узра чопқиллайверадилар. Обдан чарчаганлари ҳолсизланиб йўл узра ҳатто ётиб қолмоқдалар. Шунда Абдуғани машинани тўхтатиб, каклик болаларини чекка-чеккага ҳайдайди…\n— Кўпдан буён бу томонларда милтиқ отилмаган, шекилли? – дедим мен ҳайратимни яширолмай, — чет давлатларнинг энг зўр қўриқхоналарига тенглашиб бораётганга ўхшаймиз!\nМиллий боғ нозирлари бошлиғи Абдураҳмон Ғойибов рад оҳангида бош чайқади:\n— Уларга тенглашишимиз учун ҳали кўп қовун пишиғи бор. Қани энди, Қизил Китобга киритилган айиқ, силовсин, тўнғиз, кийик каби жониворлар ҳам мана шу какликлардек теварак-атрофимизда бемалол ўралашиб юрса!\n— Уларни ҳалиям отишадими?\n— Отмаса-да, бошқа минг хил усул билан овлайдилар. Бурчмуллалик Сотил Исмоилов шу йил баҳорда ёш айиқни тузоққа илинтириб, сўйиб олиб келаётганда нозирларимиз Толибжон Собиров ҳамда Абдуғани Ғойибов томонидан ушланди. Бу қилмишга биринчи бор қўл ургани туфайли бир ярим миллион сўм жарима ва товон тўлаб қутулди. Агар яна такрорласа, албатта қамоқ жазосига гирифтор бўлади. Бундайлар ҳали-вери инсофга келмайди. Мана, тепарлик Шамшибек Боймирзаев ёввойи чўчқа, бурчмуллалик Ўктамбой Маҳмуджонов кийик отганлари учун 400 минг сўмдан жарима ва товон тўладилар. Чимёнлик Тўлаган Мамитов қоп-қоп матар тергани эвазига 40 минг, Ғалвасой ҳудудининг Учтерак қишлоғида яшовчи Олмагул Абдуллаевага дарахт кесгани учун 50 минг сўм жарима солинди. Энди буёққа қаранг, анави каклик бечорада қанча гўшт бор экан? Битта какликни ноқонуний овлаган Зоир Пирметов 4 минг 535 сўм жарима, 13 минг 605 сўм товонга тушди! Салкам 20 минг сўмга қарийб ўн кило гўшт сотиб олса бўлади-ку, ахир! Йўқ, ўрганган кўнгил ўртанса қўймас, деганларидай, улар албатта табиатга қирон солишлари керак!\nОғир ва босиқ табиатли Абдураҳмон жаҳли қўзиб, овози баландлашиб борарди:\n— Балиқларга қирон солаётганларни айтмайсизми?! Яширинча тўр ташлаб, тунда ов қилишади бу олғирлар! Кечаси текширувчилар текширишдан қўрқади, деб ўйлашади ўзларича. Бу йилнинг бошидан бери Чорвоқ сув омбори бағридан 500 метрдан зиёд тўрни тортиб олдик. Шундай қонунбузарлардан бири бўлмиш Бахтиёр Худойберганов 5440 сўм жарима, 32 минг 680 сўм товон тўлади! Биз уларга қарши курашларимизни ҳеч қачон тўхтатмаймиз, қачонки қонунбузарлар тавбаларига таянмагунча!..\nШу ўринда Миллий боғ бош директори Абдукарим Абдужамиловнинг катта бир йиғиндаги кескин гапи ёдимга тушди: “Агар менинг ўғлимми, укамми ёки бирон яқин қариндошимми… табиатга тажовуз қилиб қўлга тушса, қонун асосида аямай жазолайверинглар!.. Одамларнинг онгида ўзгариш бўлмаса кўзлаган эзгу ниятларимизга ҳеч қачон эришолмаймиз, одамларда табиатга нисбатан кўр-кўрона муносабат ҳукм сурмоқда. Қани эди, кейинги йиллардан бири Табиатни муҳофаза қилиш йили, деб аталса!..\nҚоронғи Тўқайга тушга яқин етиб бордик. Угом дарёси бу жойда уч тармоққа бўлиниб кетар экан: Чоролма, Ойгайин, Майдонтол… Миллий боғнинг Ойгайин бўлимига ихчам ва чайир гавдали, кўзлари чақнаб турувчи камгап йигит Бегали Тўйчиев бош-қош. У тўққиз нозир ва йигирма беш ишчи-хизматчи тақдирига жавобгар. Жавобгар дейишимизнинг боиси шундаки, биринчи қор тушган заҳоти ойгайинликлар то баҳор ўрталари, ҳатто баъзан баҳор охирига қадар катта ердан узилиб қоладилар. Улар билан фақат вертолёт орқали алоқа боғлаб турилади. Шунинг учун ҳам бутун ёз давомида қишга пухта ҳозирлик кўриб бориш лозим.\n— Бу жойлар нега Қоронғи Тўқай дейилади?\n– Авваллари теварак-атроф, айниқса, анови Чоролма дарёси соҳиллари чинакам қоп-қоронғи тўқайзордан иборат бўлган экан. Айиқ, силовсин сингари жониворлар шу хилватларда кўпайишиб қишлаганлар. Кейинчалик одамлар қўлларида болта, милтиқлар билан боришиб қоронғи тўқайларни ёритиб юборганлар, – жавобни қисқа қилди Бегали. – Биз шу жойларни тағин аслига қайтармоқчимиз,\n– Ҳа, ўтмишимиз жуда тутуриқсиз ва ачинарли эди, – унинг гапини давом эттирди нозирлар бошлиғи. – Қарорлар қоғозларда қолар, юқоридагиларнинг қонунга зид ҳар қандай инжиқликларини бажаришга мажбур эдик. Бунинг натижасида шундоққина кўз ўнгимизда Ғарбий Тянь-Шаннинг бетакрор табиати инқирозга юз тутиб борарди. Худога шукр, давлатимиз мустақил бўлиб, ҳамма нарса ижобий томонга ўзгарди. Мана, бутун умри давомида Бурчмулла ўрмон хўжалигида ишлаб келган Абдулҳамид ота Аҳмедов, қирқ йилдан зиёд ҳаётини табиат муҳофазасига сарфлаган Александр Давидович Мох, йигирма йилдан буён дарёлар ҳолатини кузатиб юрувчи гидрометереолог Холмурод Норжигитовлар айтишсин, аввалги аҳвол билан ҳозирги шароит орасидаги фарқни…\n– Бизлар шаҳардаги энг ҳашаматли биноларда ҳам яшай олмаймиз, барибир, тоғларга интилаверамиз, – дейди қоратўри, ўктам овозли, истараси иссиқ Холмурод ўта ҳис-ҳаяжон билан.\nЧўққиларнинг бир-биридан гўзаллигини қаранг: ҳар қайсиси ҳар хил. Анови кунботардагиси Оқбелас. Унинг бағрида биронта дарахт ё ўсимлик ўсмайди: нуқул силлиққина оқ қоялар. У тўрт фаслда ҳам сира ўзгармайди, бир хил тураверади. Тоғнинг нарёғи Қозоғистон. Қарама-қаршидаги манови Тераксой эса бутунлай бошқача! Бағрида жилваланаётган булоқларга қаранг! Тераксой ҳамиша яшил бойлик билан ясангани-ясанган. Бу жойлар, бу тоғлар бизнинг жону жаҳонимиз! Нозирлар бунақа тоғларни бир шиддат билан пиёда кезиб чиқишади, жон-дилдан қўриқлашади. Керак бўлса кечаю кундуз бетўхтов йўл босишимиз мумкин. Ана, Толиб Собиров воқеасини айтинг, Абдураҳмон ака!\nНозирлар бошлиғи майингина жилмайди. Бир қалтис вазият туғилиб қолганда рация орқали хабар топган нозир Толиб Собиров Қоронғи Тўқайдан Испай қишлоғига қадар бўлган олтмиш чақиримдан зиёд масофани ўн икки соат давомида босиб ўтиб, махсус топшириқни аъло даражада бажарган экан! Ҳар доим, ҳар қандай шароитда ўз ўрнида ҳозиру нозир Асомиддин Низомов, Бегмат Эрматов каби шунқорларга қанча тасанно айтса арзийди. Оҳангаронлик ва паркентлик нозирларни бошқараётган Ҳусниддин Турсунов, Хурсанд Маткаримовлар ҳам зиммаларидаги бурчларини виждонан адо этиб, ўз тасарруфидаги ҳудудларни ҳар тарафлама тўкис масканга айлантирмоқдалар. Миллий боғ жамоасининг мақсади битта: қўриқланаётган ҳудудни нафақат жаҳондаги энг етук турдошлари қаторига кўтариш, балки улардан ҳам ўздиришдир. Олға силжиш эса асосан тушаётган даромадга боғлиқ. 2001 йил Миллий боғ жамоаси 25 миллион икки юз етмиш олти минг сўм фойда олган бўлса, 2002 йилги бу борадаги кўрсаткич 118 миллион 950 минг сўмга етди. Бу йил айниқса яхши натижага эришиш кўзда тутилмоқда. Яқин келажакда Миллий боғ маданий ҳордиқ чиқарувчилар ва жаҳон туристларини ўз бағрига олмоқчи. Шу мақсадда аниқ маршрутларни белгилаб олиш, пиёда, отда, сувда ва автомашиналарда сайр этиш масалалари пухта ишлаб чиқилмоқда…\nСафаримизнинг учинчи кунида Миллий боғдан қайтар эканмиз, йўллар султони УАЗ ҳам бардош беролмади: узатув қайишлари бирин-кетин узилиб тушди. Кеч кириб борарди.\n— Аро йўлда қолиб кетамиз, шекилли?\nАбдураҳмон Ғойибов мутлақо хотиржам эди. У менга кулимсираб боқди-да, радиотелефонни қўлига олди:\n— Бурчмулла, 05 ни эшитяпсизми?\n— Эшитяпман, ўртоқ бошлиқ!\n— Машинамизнинг узатув қайишлари узилди, ёрдам керак!..\nЯрим соат ўтар-ўтмас азамат йигитлар керакли эҳтиёт қисмларни етказиб бердилар. Биз йўлда давом этар эканмиз, нозирлар бошлиғи мен сари энгашиб:\n— Радиотелефон жуда яхши буюм-да! – деб қўйди…\nМенинг уч кун давомида кўрганларим Ватан равнақи йўлидаги ҳақиқий шиддатли ҳаёт эди. Ҳаммамиз, аниқроғи, ҳар биримиз тобора тўлқинланиб, айқириб бораётган ушбу шиддатли оқимга бутун борлиғимиз билан қўшилмоғимиз, унда баралла қулоч ёзиб олға интилмоғимиз кераклигини ич-ичимдан чуқур ҳис этдим.\n2003 йил 20 сентябрь сони.\n← Аввалги Аввалги Асад Асил. Алқор, нега кўзинг тўла ёш (2010)\nКейинги → Кейинги: Асад Асил. Бунёдкорлик ўзимизга боғлиқ (2009)


Ўзбекистонда давлат харидлари ошмоқда - Bugun.uz\nЎзбекистонда давлат харидлари ошмоқда\n17:08 | 08-01-2022\nЎзбекистонда 2021 йил мобайнида давлат харидлари бўйича бир миллиондан ортиқ битимлар тузилган. Республика товар-хом ашё биржасининг хабар қилишича, ушбу харидларни амалга ошириш учун жами 11,0 триллион сўмлик маблағ сарфланган.\nШунингдек, 2021 йилдаги битимлар ҳажми 2,6 баравар ўсган бўлиб, уларнинг сони 2020 йилга нисбатан 33,6 фоизга кўпдир. Амалга оширилган электрон давлат харидларининг 60 фоизи корпоратив буюртмачилар, 40 фоизи эса бюджет буюртмачилари томонидан амалга оширилган.\nМаълум қилинишича, энг кўп давлат хариди қуйидаги соҳаларда бўлган:\nсоғлиқни сақлаш соҳасида — 1 триллион 102,5 миллиард сўм;\nолий ва ўрта махсус таълим тизимида — 504,1 миллиард сўм;\nхалқ таълими тизимида — 356,3 миллиард сўм.\nҲудудлар бўйича қаралганда эса энг йирик битимлар Тошкент шаҳри ва Тошкент вилояти (41,9%), Навоий (13,2%), Фарғона (5,7%) ва Самарқанд (5,4%) вилоятларида тузилган.\nШунингдек, хабарда Давлат харидларини электрон савдо тизими — xarid.uzex.uz’да амалга ошириш ҳисобига 1,7 триллион сўмлик бюджет ва корпоратив буюртмачилар маблағлари тежалганлиги ҳам айтиб ўтилган.\nМаълумот учун, xarid.uzex.uz ягона портали Ўзбекистон товар-хом ашё биржаси томонидан жорий этилган бўлиб, бундан мақсад буюртмачи ва етказиб берувчиларнинг давлат харидларида иштирокини соддалаштириш ҳисобланади. Мазкур порталда давлат харидларининг барча турлари бирлаштирилган ва маҳсулотларнинг барча параметрларини акс эттирувчи товарлар ва хизматларнинг ягона классификатори жорий қилинган. Фойдаланувчилар давлат харидлари бўйича ягона порталида бир маротаба рўйхатдан ўтиб, биржанинг ҳисоб-китоб клиринг палатасида ягона ҳисобварағидан фойдаланишлари мумкин.\nАввалроқ Аксилкоррупция агентлиги давлат харидларидаги коррупцион ҳолатлар ҳақида хабар берган эди.


Маромга қарши раддия - Спорт UZ - Скачать музыку бесплатно новинки музыки 2016-2017\nМаълумки, футбол бўйича миллий чемпионатлар аксарият ҳолларда узоқ муддат давом этади. Боз устига, дастлабки турлардаги нисбий беқарорликдан сўнг турнир жадвалларида одатдаги кўникилган маром кузатилади. Испания примероси ёки Германия бундеслигасида чемпионлик учун кураш деярли барчага таниш жамоалар ўртасида кечиши фикримизнинг яққол далилидир. Тўғри, «Барселона» ва «Реал», «Бавария» ва «Боруссия» Д. мухлислари учун чемпионат баҳслари ҳамиша қизиқарли ҳисобланади. Аммо футболга мухлислик сарҳадлари ниҳоятда кенг ва бу чегаралар фақат ўша машҳур клубларга тарафкашлик билангина белгиланмайди. Демоқчимизки, футбол дунёсида бошқа жамоаларнинг ҳам ашаддий мухлислари борки, турнир жадвалларида етакчиларнинг ўзгармаслиги ёхуд ўзгаришига умиднинг йўқлиги улар учун зерикарли жараёндир. Шу маънода кубок баҳслари миллий чемпионатлар муҳити учун чинакам рақобатбардош мусобақа, таъбир жоиз бўлса, бир хил маромга қарши ажабтовур раддиядир. Кубок баҳслари ҳар қайси футбол муҳитида юзага келиши эҳтимоли бор зерикарли маромни бузиб юборишга мойил қизғинликдир. Бу олишувлар жуда тез кўзга ташланадиган натижалари билан мухлисларни қувонтиради ёки изтиробга солади. Дейлик, «Бавария»нинг яна чемпионлик тахтига кўтарилиши «Боруссия» Д. учун адолатсизликдир. Эҳтимолки, дортмунтликлар ўзларини мюнхенликлардан кучлироқ санашар. Ҳар ҳолда, «Бавария»нинг айнан Дортмунд клуби етакчи футболчилари эвазига кучайиб олиши одат тусига кирган. Шундай вазиятда кубок баҳсларидаги тўқнашув масалага ойдинлик киритиш борасида ўзига хос янги имкондир. Қарангки, Германия кубоги финали ҳақиқатан ҳам, икки клубнинг принципиал курашига айланиб кетди. Финалдаги мағлубиятдан сўнг дортмундлик мухлисларнинг кўнгиллари анча «жойига тушган» бўлса, ажабмас. Зеро, уларнинг клублари «Бавария»га нисбатан кучсизроқ эканлиги амалда яна бир бор ўз исботини топди. Агар кубок баҳслари бўлмаганида, дортмундлик мухлислар қалбидаги ички изтироб воқеликка нисбатан ноўрин адолатсиз кайфиятни шакллантирарди, эҳтимол. Англия кубоги финали эса АПЛ совриндорлари иштирокисиз ўтдики, мазкур ҳолат ҳам мухлисларда инглиз футболига қизиқиш туйғусини янада кучайтирди. Айни чоғда кубок соҳиби бўлиш - совриндорлар сафидан ўрин ололмаган «МЮ» ва унинг танқидлардан безиган устози Луи ван Гал учун қайсидир маънода тасаллидир. Шу тасалли таъсирида «МЮ» яна янги марралар сари бораверади, Луи ван Гал мухлислар кўзига тик боқаверади. Кубок баҳсларисиз бу каби ғалати ҳақиқатларни қарор топтириш мушкул. Очиғи, финалчи - «Кристал Пэлэс»га ҳам офарин айтмоқ жоиз. Жамоа сўнгги ҳуштак чалиниши арафасида тайёр ғалабани қўлдан бой берди. Алан Пардью шогирдларини ҳар қанча олға ундамасин, «МЮ» барибир, ғолиблик сўзини айтди. Қолаверса, «овертайм»нинг сўнгги лаҳзаларида Давид де Хеа шундай жонбозлик ва қаҳрамонлик кўрсатдики, унинг ажойиб ҳаракатларисиз «МЮ» қийин аҳволда қолиши тайин эди. Ушбу дарвозабоннинг якунланган мавсумда ЕЛ рамзий термасига киритилиши футболдаги яна бир ҳақиқатнинг тантанасидир. «Кристал Пэлас» эса финалчи ва инглиз футболининг ноодатий намойиши вакили сифатида мухлислар ҳурматини қозонди. Ҳа, чемпионлик унвонисиз ҳам шундай ҳурматга эришиш мумкин футболда. Йўқ, наинки футбол, балки спортнинг бошқа турларида ҳам мухлислар муҳаббатига сазовор бўлиш имкони ҳамиша мавжуд. Шу жумладан, хоккейда ҳам. Ана, айни шу мулоҳазалар ёзилаётган бир паллада Россия терма жамоаси америкалик хоккейчиларни 7:2 ҳисобида мағлубиятга учратди. Табиийки, рус хоккейи ихлосмандлари бундан бениҳоя шодланишди. Чунки анъанавий ва принципиал рақибни 3-ўрин учун баҳсда енгиш улар учун ҳаёт-мамот жанги ҳисобланарди. Ҳаттоки, хоккей бўйича жаҳон чемпионати Россияда бўлиб ўтгани, мезбонларнинг ярим финалда Финляндия термасига имкониятни бой беришгани ҳам шу ғалаба таъсирида бир муддат унутилди. Умуман олганда, тинимсиз давом этаётган допинг можароларидан толиққан Россия спорти шу ютуқ туфайли қаддини бироз тиклади. Мазкур қад ростлашда бошқа бир кичик янгиликнинг ҳам муносиб ҳиссаси бор, фикримизча. Гап шундаки, «Шалке» клуби аъзоси Роман Нойштедтер ниҳоят, Россия терма жамоасидан таклиф олди ва Евро-2016га борадиган таркибга қўшилди. Этиборлиси, у Леонид Слуцкий қўл остидаги ягона лигионердир. Россия футболига оид янгилик шу билан тугамайди. Биз бу ўринда «Ростов» эришган улкан ютуқни назарда тутмоқдамиз. Москва «Динамо»сининг премьер-лигадан тушиб кетиши эса, мухлислар учун акс хабардир. «Ростов» энди янги мавсумда ЕЧЛда иштирок этади ва бу Қурбон Бердиев феноменининг янги муҳим ғалабасидир. Тўғри, «Ростов»га «Лестер» каби чемпионлик насиб этмади, лекин унинг «Зенит» «Краснодар», «Спартак», «Локомотив» сингари Россиянинг гранд клубларини ортда қолдиргани таҳсинга лойиқ. Биргина «Зенит» таркибини эслашнинг ўзиёқ Қурбон Бердиев нақадар улкан ютуқни қўлга киритганини кўрсатади. Клаудио Раньерининг учинчи даражали «Италия республикаси олдидаги хизматлари учун» ордени билан тақдирланиши эса, Қурбон Бердиев ҳам шундай эҳтиромга муносиб, деган таассурот уйғотади кишида. Бу мураббий аввал «Рубин», мана энди «Ростов»дек ўртамиёна клубда ишлаб, евроаренага чиқдики, унинг бундай қатъияти ва изланишлари бизнинг мураббийлар учун ибрат кўзгусидир. Мураббийларимиз шу ибрат кўзгусига ўзларини солсалар, қайта тафтиш қилсалар фойдадан холи бўлмасди. Негаки, уларнинг кўплари қўл остиларида маҳоратли футболчилар тўп сурмаслигидан нолишади одатда. Ҳолбуки, ғалабалар аслида маҳоратли футболчилар эмас, балки мураббийнинг қатъияти ва изланишларидан бошланишини Қурбон Бердиев бир неча бор исботлаб берди миллионлар ўйини оламига. Хуллас, еврофутболдаги янгиликлар, кубок баҳслари бизни юқоридаги каби мулоҳазаларга чорлади. Энг ажабланарлиси, еврофутболнинг иккинчи даражали мусобақаси бўлмиш ЕЛ финалида икки чемпионатнинг совринсиз қолган клублари куч синашишди. Мантиқ ва даражага мувофиқ, иштирок бу. Футболнинг ҳайратланарли адолати ҳам шу! Хўш, шу ҳайрат ва адолат жараёни Ўзбекистон кубоги баҳсларида қай тариқа намоён бўлди? Таъкидлаш жоиз, бу баҳсларда ҳам мухлислардаги иштиёқни уйғотувчи натижалар ҳарқалай, қисман кўзга ташланди. Чорак финалчилар қаторида олий лига турнир жадвали қуйи қисмидан жой олган 3та жамоанинг борлиги қувонарли ҳолдир. Демак, олий лигадаги айрим ўртамиёна жамоаларда ҳам келажакка ишонч билан умидвор боқиш туйғуси бўй ростламоқда. Назаримизда, улар ҳам ғолиб чиқишни исташаётгандек. Акс ҳолда, яқиндагина «Навбаҳор»дан йирик ҳисобда мағлубиятга учраган «Қўқон-1912» кубок баҳсларида «лочинлар»дан устун келолмасди. Бу интилишни мухлислар ҳурмати учун тўп суришнинг ибратли намойиши сифатида тилга олсак, муболаға саналмайди. Худди шундай ноёб интилиш ва иштиёқни мухлислар «Бухоро» тимсолида ҳам кўришди. «Шерлар»га қарши дастлабки кубок баҳсида Азиз Ибрагимов кучли ва аниқ зарбаси билан ҳисобни очгач, мухлислар уни давомли олқишлагандилар. Жавоб учрашувида ҳам «шерлар»нинг ғолибона наъраси қулоққа чалинмади. «Бухоро» кўрсатган шашту-шижоатга гап йўқ. Лекин «шерлар» ҳаракатидаги сўниқлик мухлисларни ўйга толдирмоқда. Уларга нима бўляпти ўзи?! Қани «шерлар»га хос арслонмонанд шашту-шижоат?! Чўмилиш учун дарёга тушиб, қулоч очмайдиган маҳоратли сузувчини эслатмоқда уларнинг бугунги ҳолатлари. Жамоа майдонда борини бериб тўп сурмаётгандек туюлмоқда. Аслида ўйнашни истайдию, аммо ўйнамайди негадир... Бу - ҳазм қилиш қийин бўлган ғалати воқелик, ташвишланишга арзийдиган оғриқли мавҳумлик. Муҳаммад ВАЛИ - деб хабар бермоқда Stadion.uz нашри.